text:
WILLEMSTAD — Federashon Biyar Kòrsou ya a organisá su di dos evento pa lokual ta trata 2016 , na yanüari a tuma lugá kampionato nashonal bola 9 kaminda Jeffrey Nieuwenhuyzen a titulá kampion. Weekend tras di lomba e di dos evento a tuma lugá kual tabata e kampionato nashonal bola 10, e evento aki a konta ku partisipashon di 27 biyardista.
For di djárason a inisiá ku e partidonan p”asina a bin yega na e último fecha kual tabata djadumingu 28 di febrüari .E gran final a tuma lugá entre e aktual no. 2 di ranking kual ta Roukos Tannouri y The Legend Johnny Hellmund, kende algun siman atras a kumpli e bunita edat di 70 aña i still going strong.
Den Johnny su ruta pa final e ta gana Mark Janga 9-8, Julian Rijna 9-6 y e ta pèrdè kontra Roukos 8-9 pa despues e sigi ku viktorianan riba Donald Winklaar 9-5, David Prins 9-7 i Michael Arvelo 10-7. Roukos su viktorianan pa e por a yega final tabata riba Marlon Pietersz 9-2, Robin Aproo 9-3, Johnny Hellmund 9-8 i Michael Arvelo 10-7.
E partido final tabata kompleto dominá pa Roukos ku no a duna The Legend un chèns . E tabata manera ta bisa den terminologia di biyar ” Skerpi”e no tabata faya ningun bola i kasi no a komete ningun eror. Un final “one sided” y e skor final ta demostrá esei , 11-4.
E resultadonan final ta empatá na puesto 5 , Donald Winklaar y Mitch Breedlove , puesto 4 David Prins , puesto 3 Michael Arvelo , subkampion nashonal Johnny Hellmund y Kampion Nashonal Bola 10 2016 Roukos Tannouri.
Nos di Federashon Biyar Kòrsou ta hopi kontentu ku por fin ta duna honor na un gran deportista , un persona ku a akumulá mas di 60 título den su deporte, a dura, pero manera nan ta bisa na spañó ” Ya era hora”. Den luna di aprel , NOS Johnny Hellmund lo drenta salòn di fama, nos di deporte di biar ta kontentu ku por fin e deportista aki ta haña e rekonosementu ku e meresé .


c: text/html

text:
Mode Gakuen Cocoon Tower
Mode Gakuen Cocoon Tower(Hapones:モード学園コクーンタワー, Mōdo gakuen kokūn tawā) ta e edifisio na Tokio, Hapon lokalisa den e distrito Nishi-Shinjuku. E tin un haltura di 203.65 meter i ta konsisti di 50 piso. E edifisio ta akomodá tres instituto edukativo: Tokyo Mode Gakuen (skol profeshonal di moda), HAL Tokyo (skol pa tecnologia i diseño) i Shuto Ikō (skol mediko). Kompletá na October 2008, e tornu ta e di dos edifisio mas haltu na mundu ku ta dediká na enseñansa ademas di ta e di 17 edifisio mas haltu na Tokio.

robotstxt: allowed

filter: keep


text:
WILLEMSTAD — Kemy Agustien ta otro di e hungadónan ku a partisipá ku e selekshon di Kòrsou den e eliminatorionan pa Mundial Rusia 2018 ku lo ta bek huntu ku e selekshon den e eliminatorionan pa Kopa Karibe.
Kemy di 29 aña a debutá ku e selekshon di Kòrsou na yüni di 2015 den e partido kontra Cuba i te ku awor e tin kuater aparishon pa e bandera blou, hel ku blanku.
Aktualmente e medio-kampista no tin un ekipo fiho pero e ta entrenando ku e ekipo di Swansea City. Akinan Kemy ta entrená ku e di dos selekshon di e ekipo pero regularmente tambe ku hungadónan di e promé selekshon di Swansea City.
“Aktualmente mi ta sinti mi fit i kla pa hunga”, Kemy a deklará. “Tempu nos a hunga kontra El Salvador mi no tabata fit, awor aki m’a entrená pues mi ta sinti mi bon i kla pa hunga.”
Den e promé buèlta di eliminatorio Kòrsou lo ta den Grupo 4 huntu ku Barbados i Repúblika Dominikana. Kòrsou lo enfrentá Barbados dia 22 di mart i Repúblika Dominikana dia 26 di mart. E dos mihonan di kada grupo ta avansá pa e siguiente buèlta.
Banda di Kemy, nos a konfirmá ku Jeremy de Nooijer tambe ta regresá ku e selekshon di Kòrsou. Miéntras ku e karanan nobo ku a risibí invitashon i ku nos por a konfirmá ta; Jarchinio Antonia, Doriano Kortstam, Rangelo Janga i Quentin Jakoba.
Di fuentenan no ofisial nos a komprendé ku Jakoba tabata den e pre-selekshon pero lo no ta forma parti di e selekshon definitivo. Tambe nos a tuma nota di algun otro nomber pero ta wanta na publiká esaki te ora nos risibí konfirmashon i/òf informashon ofisial ku nos por verifiká.


text:
WILLEMSTAD - Ku tur prueba nesesario a keda demostrá ku Minister di Salubridat (MFK) a intervení pa benefisiá esnan responsabel pa mal maneho na BZV.
Minister Dorothy Pietersz-Janga formalmente a manda un karta pa esnan ku ta hasi nan esfuerso pa kobra fondo nan di BZV ( sèn di pueblo) ku a disparsé i instruí nan pa para e proseso di kobro pa kua inkluso tin veredikto di korte kaba.
E akshon di minister ta kontra di lei i inkluso kastigabel penalmente, komo ku e ta instruí esnan ku ta responsabel pa no hasi nan trabou i kobra e suma nan ku ta laba den miones ( 6 mion ) di florin ku ta pertenesé na fondonan públiko. No solamente ku minister no ta outorisá, esei ta robes kaba, pero e intervenshon tin komo konsekuensia direkto ku ta perhudiká pueblo di Kòrsou pa miones , faboresiendo esnan responsabel pa e desaparishon di e fondonan. Esaki por keda konsider káomo un akto ilegal i kastigabel pa lei, komo ku e ta kontra di interés di BZV i pueblo di Kòrsou. Di otro banda e ta benefisiá esnan responsabel pa desaparishon di e fond nan direktamente. Siguiente día después ku e asuntu a bira públiko, Minister ta bini ku un komunikado pa purba duna otro buelta na su akshon. Pero for di e mes un komunikado por dedusí ku Minister no tin intenshon pa stòp di trata pa stroba e trabou di e ‘vereffenaar’ nan.
Partido Democraat ta gradesí esnan ku a ta enkargá ku e fundashon pa a sali na vanguardia di interes di nos pueblo for di momento ku nan a entamá e proseso pa kobra. Pero mas ainda ku nan no a permití Minister Pietersz-Janga su intenshonnan inkorekto. Esaki no ta trata solamente un asuntu di separashon di poder. Ku òf sin separashon di poder un instrukshon asina ta ilisito.
Nos kier pidi Parlamento i hinter pueblo di Kòrsou pa sostené e ‘vereffenaar’ nan pa nan por sigui hasi nan trabou i no laga intenshonnan robes stroba esaki.
No solamente ku Minister a kometé un akto ilísito i pa kua e mester saka su konklushon i retirá. Pero nos no ta mira ainda ku e 21 parlamentarionan ku resientemente a keda skohé i a risibí e mandato di pueblo pa representá pueblo, ta tuma e asuntu na serio i ta pidi un reunión públiko pa atendé ku e minister. Ta solamente si e minister mes tuma su retiru di inmediato Parlamentu lo tin e opshon pa no pidi su retiro a base di un moshon di deskonfiansa. Nos demokrasia asina aki ta kore peliger. E manera ku e akto aki a tuma luga i ku e pruebanan riba mesa esaki ya kaba ta motibu pa Ministerio Públiko a akshoná, analisá e kaso i atendé ku e minister.
Pues e retiro boluntario di e minister ta e mihó kos pa tuma luga después di e akto ku el a kometé, e di dos ta un moshon di deskonfiansa sostené pa 21 miembro di parlamentu i e di tres ta akshon di Ministerio Públiko.
Den kaso ku minister mes tuma su retiro tin un asina yamá aseptashon di responsabilidat pa kua kisas Ministerio Públiko no tin nodi di pidi kastigu. Den kaso ku e moshon no risbí 21 voto esei ta nifiká ku tin miembro di Parlamento ku ta sostené intervenshon ilísito. Pues esei ta kumbini tur hende i ta respetá nos sistema demokrátiko.
Nos ta spera tambe ku Ministerio Públiko ta tuma akshon basá riba nan outoridat outánomo pa investigá e malversashon.
Konkluyendo, ta rekomendabel pa Minister tene honor na su mes i tuma su retiro, Por sierto esnan mas yegá na Minister, esta e partido na kua e ta afiliá, MFK, mes a distansiá kaba for di akshonan di e minister.
Partido Dermocraat ta prekupá ku e rumbo anti demokrátiko ku ta desaroyando kaminda Gobièrnu, pero mas aun nos parlamentarionan, no ta hasi nan trabou i ta permití e tipo di akto nan aki pasa komo si fuera ta kos chikí.
Mientras den Parlamentu tin abogadonan penal tantu den koalishon komo oposishon ku sa bon bon de ke se trata.
Partido democraat ta pidi hinter pueblo di Kòrsou pa vigilá e proseso aki i wak si e parlamentu ta tuma nan responsabilidat pa salbaguardia nos interés komo país na serio.


text:
Formador tin casi dos siman cu el a haya e tarea pa Forma un Gobierno. Sinembargo el a bisa cu a pesar cu tin acuerdo di principio, e formacion lo tuma su tempo.
Un di e aspectonan cu ta hunga un rol den formacion di Gobierno ta screening di e candidatonan pa bira Minister. Segun e Formador a bisa, no a yega na e punto ey ainda. Pero na momento cu tin e candidatonan, tur mester firma un declaracion pa nan pasa den e screening y mester declara tur loke cu nan ta kere cu por pone e Gobierno den un posicion incomodo. Pa por bira Minister, mester pasa e screening completo.
Den e ultimo caso, unda drs. Marisol Lopez Tromp mester a bira Minister na luga di Otmar Oduber, por a experencia cu esaki a tarda un poco mas cu normal. A menciona e tempo ey bou di pueblo.
Esaki ta un di e motibonan cu pueblo ta pidi pa mas transparencia den e proceso aki. Formador ta transparente cu e proceso cu tin andando, a reunionnan cu ta sostene. Pero mester bini transparencia den e candidatonan pa bira Minister. Asina por ehempel, pueblo kier haya sa cada detaye di e proceso, cual ta e nombernan cu a wordo manda pa screening. Si tin un problema cu un candidato no por bira Minister, pueblo mester sa di esaki tambe.
E nombernan di e candidatonan ta bay pa Veiligeheidsdienst Aruba. E departamento aki ta cay bou di Minister du Husticia. Nan mester defende interesnan di Aruba den mantencion di democracia, den integridad di maneho, siguridad interno, y percura, pa unda ta necesario, defende interesnan di Aruba y Reino Hulandes.
Nan mester acumula informacion riba persona y instancianan, mirando e trabounan cu nan mester haci, pa sigura cu nan lo no ta un peligro. Nan ta haci investigacionnan di siguridad pa funcionnan di confiansa. Mester sigui y tuma medidanan pa protege interesnan di Aruba, y unda ta necesario wanta informacionnan di Reno Hulandes secreto.
Tur informacion acumula, e director ta comparti esaki cu Ministernan.
E ariba menciona ta nifica cu e candidatonan mester ta intachabel. Nan no por tin debe di belasting, no por tin problema cu husticia ni otro tipo di problema cu por daña su imagen of e Gobierno di cual e mester forma parti.
Pa e motibo aki tambe den un parti di e screening ta puntra e candidatonan si nan ta dispuesto pa renuncia funcionnan of nevenactiteiten cu no ta compatibel cu e funcion di minister.
No ta conoci cuanto tempo e fase di screening lo dura. Den pasado tin casonan cu a bay masha lihe y otronan a tarda un poco. P’esey pueblo ta spera mas transparencia den e parti aki pa yega na un Gobierno pa pais Aruba.


text:
KRALENDIJK – E kaso di keho kontra Ministerio Publiko di 18 februari 2020 pa medio di video-konferensia, kaminda ku Gemeenschappelijk Hof van Justitie di Antia, representa pa (3) tres hues sinta den Korte na Korsou I tambe e prokurado-general den korte na Korsou I na Bonaire , James Finies, aktivista pa derechonan humano huntu ku su abogado Van Lieshout ta hanja oportunidat pa presenta e otro banda di e medaya, e otro parti di e berdat. Esaki debi ku Finies a ninga di firma I asepta e veredikto di fiscal Blanco pa sepone e kaso kondishonalmente I a keha Ministerio Publiko ta algu uniko den historia di korte I hustisia na Antia. E huesnan di korte komun lo tende I trata e keho di James Finies kontra ministerio publiko ku lo wordu defende pa prokurado-general ta solamente e di dos kaso den historia di korte na Antia ku Ministerio Publiko ta wordu keha pasobra nan ke pa e kaso wordu sepone I no ke pa e kaso wordu trata den korte. E otro uniko kaso ku esaki a tuma lugar tabata na 1984.
E kaso a kuminsa pero no a kontinua i a wordu pospone pa 3 mart benidero pa 3:30 di atardi debi ku tabatin problema tekniko ku e zonido di maik di e traduktor na Korsou, e hues prinsipal a disidi pa pospone e kaso pa soru pa tin un traduktor na Bonaire pa asina e kaso por tuma lugar korektamente.
Ironia ta ku e fiskal di Bonaire sra. Blanco ku a drenta den e sala di korte na Bonaire pa presensia i ta parti di tratamentu di e kaso kaminda ku abogado van Lieshout di Finies no a bai di akuerdo ku esaki I mester a bandona e sala. Esaki ta pasobra ku e publiko ku a presensia I tambe prensa mester a keda pafo. Pues ley pa un ley pa tur. Fiskal Blanco ta esun ku kier a enkrimina James Finies 8 october 2019 dor laga Finies firma e deklarashon ku lo a hasie kulpabel ku su mes firma I sin tende I inklui vershon di Finies , e otro berdat den e kaso. Sra Blanco basta indigna a bandona e sala I tambe tereno di korte.
Posponemetu di e kaso a duna un grado di hustisia na e arogansia di Ministerio Publiko ku Korte Komun a ordena anja pasa dia 11 oktober 2019 I duna deadline pa 22 november 2019 pa entrega nan relato I dokumentonan korespondiente na Korte Komun di Hustisia di Antia pero ku nan no a kumpli ku esaki. Despues ku Korte Komun a bolbe manda un rekordatorio pa nan bek na 12 december 2019 pa entrega esaki I Korte Komun ta disidi riba 14 januari pa pone fecha pa trata e kaso pa 18 febrauri 2020. Ta te na ultimo momento un dia prome 17 februari 2020 pa mitar diesun mainta nan ta hasi esaki entrega nan relato I dokumentonan korespondiente. Pues esaki ta parse ta deliberadamente pasobra for di 1 november 2019 Ministerio Publiko tin informashon ku e por o loke ta etiko I norma pa entrega pa tin un kaso hustu, I no a kumpli ku e petishonan pa entrega informashon, ku lo a duna e abogado Van Lieshout ku ta defende Finies tempu hustu pa traha I inklui esakinan den e kaso.


text:
RINCON - Talento Kultural, e grupo di mucha i hóben ku ta trein nan talento musikal i di baile na Mangazina di Rei, a duna nan promé show despues di basta tempu djabièrnè último 22 di òktober. E grupo aki ku ta konsistí di kasi 25 mucha i hóben a wòrdu di ... Lesa mas
Arte
A presentá ‘Monument Bonaire’ na Hatitat
KRALENDIJK- Aunke ku autor Wilna Groenendal siman pasá ya a hasi presentashon ofisial di su buki Monument Bonaire, djarason anoche ela presentá esaki na un públiko mas grande durante un enkuentro na Captain Don’s Habitat. Groeneboom tabata presente ... Lesa mas
Di kliko normal pa obra di arte
Kralendijk – Riba dia 23 di òktober 21 hóbennan a usa nan talento kreativo pa transformá e klikonan bèrdè di Selibon den un obra di arte. Na Hòfi Kultural studiantenan di Scholen Gemeenschap Bonaire, Forma, Forsa, VMBO i Liseo a pinta bou di guia di artistanan ... Lesa mas
Author Wilna Groeneboom ta presentá buki tokante monumentu na Boneiru
KRALENDIJK- Autor Wilna Groeneboom a skibi un buki impreshonante tokante monumentu di Boneiru. Ku un total di 300 página i 640 pòtret e buki ta e promé publikashon ku ta duna asina tantu informashon tokante edifisionan históriko na nos isla. E promé ... Lesa mas
Hospice Kas Flamboyan ku e tópiko: Kon pa dil ku pèrdida
KRALENDIJK - Djaweps 23 di sèptèmber ultimo Hospice Kas Flamboyan a organisá pa su boluntarionan un anochi di informashon tokando e tema :Kon pa dil ora di pèrdida(Rouwverwerking) Mirando ku Hospice Kas Flamboyan tei prinsipalmente pa esnan ku ta den nan ... Lesa mas
Ghyslaine Monta ta presentá su promé eksposishon.
E artista di 28 aña, nasé na Kòrsòw pero desendiente di Rincon, a imigrá na Boneiru 2 aña pasá. Via e programa di TOP Trainee el a kuminsá su karera na Kámara di Komèrsio. ‘For di grupo 8 na skol básiko, mi a kuminsá pinta. Na Hulanda mi a tuma tempu pa ... Lesa mas
Arte di Palabra Boneiru ta gradisí
Kralendijk - Delegashon di Arte di Palabra di Boneiru ta gradisí tur pa e sosten risibí di primeramente mayor i famia di e partisipantenan, fanátikonan i tur ku a biba ku e aktividat aki desde komienso te final. Tambe ta gradisí e komishon organisadó di Aruba ... Lesa mas
Parkenan di St. Eustatius ta bende arte pa rekoudá fondo
Oranjestad, St. Eustatius- E organisashon di parkenan na St. Eustatius (STENAPA) ta bai bende pinturanan ku e pintora Hanneke Floor a traha di tortuga i di yuana. E pinturanan di e tortuganan ta benda pa 25 dòler, mientras ku esnan di tortuga, ta benda pa ... Lesa mas


text:
Oranjestad – Arubanative.com diadomingo merdia a sigui busca mas informacion di e caso lamentabel cu a sosode den Weststraat, den oranan di marduga.
Nos a tuma contacto cu Vocero Suplente di Cuerpo Policial y e la informa cu situacion di e hoben ta critico y cu recherche ta buscando e persona cu a comete acto serio aki. Durante oranan di marduga tur e departamentonan concerni a wordo poni na altura.
Informacion no oficial ta indica cu e hoben a ricibi hincanan serio tanto na su pulmon/nan y tambe higra y cu esakinan ta heridanan hopi serio.


text:
Publiká riba 08 Sèptèmber 2022
Willemstad – Servisio pa Obra Públiko ta partisipá ku for di djaluna 12 sèptèmber te ku djarason 12 di òktober lo tin trabounan di mantenshon tumando lugá riba Koningin Juliana Brùg.
E trabounan ta enserá:
E contratista MNO Vervat lo sera un via den direkshon di Dòmi pa subi brùg bayendo direkshon Punda.
Trabounan ta tuma lugá entre 9or di mainta pa 4or di atardi. Promé i despues di e orario menshoná e via ta habri normal pa tráfiko. Lo sera e via tur dia for di djaluna pa djasabra.
Ta pidi automobilistanan pa sigui e indikashon di bòrchi i pa kore ku koutela.


text:
Kevin (41) ta un graduado di University of North Carolina como Bachelor Business. Na Florida Gulf Coast University el a haal su Masters Degree den Business Administration. E lesnan mas importante cu el a siña di su periodo como studiante ta cu “hard work pays off.” Como studiante el a traha y studia, viaha, sigui cursonan y cuminsa crea un network, tur e esfuerzo aki awe e ta wak e balor den dje.
CONSEHO
“E conseho mas comun cu mi ta duna ta ‘no tene miedo di pidi pa ayudo’, paso e proceso pa cuminsa un compania na Aruba por ta dificil, pero si bo tin hende cu conocemento rond di bo e por bay facil”. Locual hopi entrepreneur ta haciendo bon na Aruba ta cu nan ta tumando e prome paso y nan ta hopi mas informa. Locual nan ta haci menos bon ta cu nan ta laga mucho tempo pasa prome cu nan pidi pa ayudo y hopi biaha e ora nan ta demasiado laat of e ta costa hopi mas placa pa bin cu solucion. Siña continuamente y keda habri pa ricibi informacion y conocemento ta sumamente importante pa cualkier professional/entrepreneur. “Sigui cursonan, papia cu esnan rond di bo cu tin cierto conocemento, siña for di nan y absorbe tur locual bo por, asina bo ta approach cierto themanan diferente cu lo bo a haci riba bo mes.”
Pa cuminsa bo mesun negoshi no lo ta facil, e lo tuma hopi trabou pero na final e por ta un experiencia hopi satisfactorio.


text:
Nos como parlamentario kier transparencia riba cuanto placa a bay na mercadeo di 2009 pa 2018, y ta kendenan a cobra esaki. Pasobra ta hopi importante pa sa ta cuanto placa a ser inverti den e aspecto aki, tambe pa pueblo por sa unda y na ken esakinan a bay. Banda di esaki tambe nos kier tur contract y cu kendenan esakinan a ser cera pa tene eventonan di Green Conference, Europe meets the Americas, pa nos por sa exactamente cuanto placa a bay den esakinan y na pagamento di oradornan pa e eventonan aki. Tambe kendenan ta e consultantnan cu a strica placa pa duna conseho y sin lubida pa sa exactamente e rol di nos companianan den e supuesto apertura di CITGO y cuanto esakinan a costa e companianan y ta kendenan a probecha di esakinan. Y sin lubida e acuerdo cu Gasunie, cuanto esaki lo a costa of ta costando pais Aruba. Nos kier sa cu transparencia con a para cu e proyecto di gas conhuntamente cu ECOGAS. Nos kier pa pueblo wak y scucha cuanto miyones a ser inverti den esaki y cu si esaki a bay perdi y ta ken lo mester a para responsabel pa esaki.
Mudamento di waf
Nos kier tambe den e reunion aki pa APA ta presente p’asina duna nos tur informacion di e estudio di impacto cu WEB lo tabatin cu e mudamento di waf pa Barcadera. Pasobra awor lo bay cambia pa un fuel oil cu lo costa mas y diripente kier manda carta pa Utilities recordando cu prijs di crudo ta subi y cu lo mester tin consecuencia pa e prijsnan di awa y coriente, mientras cu no ta pueblo tin di paga un biaha mas pa mal decisionnan tuma. Nos tin cu pone bon cla y nos lo exigi di e companianan aki pa no sconde nada mas y papia e berdad con e proceduranan a ser encamina y ta ken tabata esun cu a exigi pa e mudamento iresponsabel aki. Pueblo tin derecho di haya sa con cos a cana di 2009 pa 2018 den nos companianan estatal pa nos por comprende ta con nos a yega te aki.
Papiando di transparencia
Un cos si mi a keda asombra cu sr. Sneek a siña ki ta e palabra transparencia, pasobra nos tur por corda con ‘transparente’ e parlamentarionan di AVP tabata traha y sigur un ehempel tabata e contracto di CITGO. Unda cu sr. Sneek a keda mudo y tabata solamente ter inzage parlamentarionan mester a lesa un contracto sin por a busca conseho riba esaki. Y nan tabata haci nan trabao asina transparente cu a permiti ex Promer Minister Mike Eman manda un carta y pidi Tweede Kamer pa no publica e resultado di e Quickscan di CITGO cu tabata na werki. Unda sr. Sneek tabata manera un homber pa pidi transparencia? Pues mi ta lamenta si cu ta te awo cu sr. Sneek ta den oposicion, despues di 8 aña di ta mucha manda di su ex Promer Minister Mike Eman, awendia kier papia di transparencia y a lubida cu su Gobierno niun caminda tabata brinda transparencia. Unico cos cu sr. Sneek tabata haci tabata papia barbaridad y vota voor of tegen riba instruccion di su ex Promer Minister Mike Eman. Esaki ta e motibo cu awe no solamente e trahadornan di WEB ta ser perhudica pero nos pueblo cu semper ta esun cu tin cu carga cu tur e mal decisonnan tuma. Awel e biaha aki nos kier tur transparencia, tur carta y nos kier sa tambe kendenan ta esnan responsabel pa e situacion fragil di nos companianan y tambe si tin cabes mester cay esaki mester sosode tambe.


text:
Dutch Kingdom
Home Dutch Kingdom
Carta abierta al primer ministro Rutte 29 de septiembre de 2022 ...
Honorable Primer Ministro Rutte, Tomamos nota de su discurso sobre la guerra en Ucrania en la inauguración de la 77.ª Asamblea General de las Naciones...
Bervoets ta bandona su puesto como director di DCNA
Kralendijk- Director di Dutch Caribbean Nature Alliance (DCNA), Tadzio Bervoets, a anuncia cu e lo bandona su cargo na fin di luna di september “Cu...
Minister Thijsen a bishita burgemeester di Den Haag
Den Haag – Minister Plenipotenciario Suplente mr. Ady Thijsen a haci un bishita na burgemeester di Den Haag Jan van Zanen. Sr. Thijsen...
Tripartiet Curaçao, St. Maarten y Aruba pa cu IPKO
Den Haag – E delegacionnan di Staten di Curaçao, St. Maarten y Aruba a tene awe 26 di september un encuentro tripartiet como...
Pasonan konkreto durante konferensia di trabou ‘Éksito di estudio pa studiantenan karibense’
Den e siman benidero lo tuma lugá e konferensia di trabou ‘Éksito di estudio pa studiantenan karibense’ na Aruba. Aruba, Hulanda Karibense, Kòrsou, Sint...
Kondekorashon Real pa Gobernador saliente di Sint Maarten
Awe a nombra Gobernador saliente Eugene Holiday di Sint Maarten komo ‘Commandeur in de Orde van Oranje Nassau’. Durante un resepshon di despedida den...
Tres captura pa Wardakosta y Defensa den Caribe, tur manera ta keda trata pa...
Mainta tempran di djadumingu 18 di sèptèmber, Sentro di Operashon Marítimo (MOC) di Wardakosta Karibe Hulandes a alertá e barku patruyero tokante un boto sospechoso. Despues...
Kaptura di Droga pa Zr.Ms. Groningen i Wardakosta Karibe Hulandes
Barku di Marina Zr.Ms. Groningen nabegando aktualmente pa Wardakosta Karibe Hulandes, den mainta di 16 sèptèmber, a interseptá un transporte di droga di...
Binti agente nobo pa Wardacosta Caribe Hulandes
Despues di a finalisa ku exito un estudio di un aña, diabierna ultimo binti aspirant a risibi nan certificado y diploma di ‘Buitengewoon...
HARC-TEAM di Douane ta topa cu 59kilo di Cocaina den container ariba parkeerplaats
Diamars mainta trempan Douane a bin topa cu 59 kilo di cocaina den un container ariba un truckparking cu tin seguridad. E droga ta balora...


text:
Un grupo di sindicato di e sector publico a tene un reunion cu Parlamento. Nan a expone nan preocupacion riba e concepto di ley cu ta reduci salario di ambtenaar cu gobierno a entrega cerca nan, y cu pronto lo wordo trata den nos organo legislativo.
Segun presidente di Sindicato di Aduana di Aruba (SADA), Edward Maduro, nan deseo tabata cu den caso cu e concepto di ley aki cu ta afecta tur empleado publico ta wordo trata prome cu e parlamentario bay cu receso, pa nan no pasa e ley aki siendo cu ainda tin preocupacionnan cu no a wordo aclaria ainda di parti di gobierno.
Nan intencion no tabata pa bay den discusion cu e parlamentarionan, si e reduccion mester wordo haci paden of pafo di e salario. Pero e discusion tabata ta –segun sindicalista Maduro – pa sindicatonan trece nan preocupacion pa Parlamento no yega pasa e ley aki sin mas. Vooral sin importa kico e miembronan di e sindicato ta pensa riba dje.
E sindicato presente den e reunion aki diahuebs ultimo tabata: SADA, SEPPA, SIMAR y SPA. Den representacion di SADA a bay su presidente, Edward Maduro hunto cu secretaria di e sindicato, Aimee Tromp-Saladin, kende nan a trece cerca e comision central di Parlamento e preocupacion di e miembronan di e cuerpo aki. Esaki a tuma luga despues cu nan a yega di sostene un reunion cu gobierno algun dia prome.
Preocupacion
Maduro a declara na Bon Dia Aruba cu SADA hunto cu e otro sindicatonan a splica parlamento kico, pakico y dicon nan preocupacion t’ey relaciona cu cierto articulonan di e concepto di ley di gobierno. Nan ta tres articulo specifico di e ley aki: 3, 7 y 8.
E tabata un reunion importante, pasobra nan por scucha for di e miembronan di Parlamento cual ta nan punto di salida prome cu e concepto di ley lo wordo trata. E sindicalista ta haya cu na final di dia, ora e ley ta wordo trata, ta e 21 parlamentarionan ta esunnan cu ta bay vota pro of contra. Pero tambe nan por bin cu amienda of cambionan necesario den e ley aki. Den e reunion cu nan a tene cu Parlamento, e sindicatonan no a haya sa ainda riba fecha cu e ley aki lo wordo trata.
Maduro ta spera cu despues di e reunion aki e miembronan di e diferente fraccion por a duna oido na nan preocupacionnan pa asina nan por bin cu e cambionan necesario. Igualmente pa nan por bini cu e preguntanan pa e ministernan concerni durante e tratamento di e ley. Como SADA, e ta sinti cu e ambiente di e reunion tabata bon. El a bisa cu den e reunion nan a elabora cu e fraccionnan di coalicion di gobierno (MEP-POR-RED), entre otro riba e articulonan specifico cu tin e sindicatonan aki preocupa.
Un articulo cu nan a delibera hopi riba dje ta e articulo 3. E articulo aki ta papia di e porcentahe di e reduccion di salario, caminda e preocupacion ta si gobierno lo sigui baha for di e salario di e ambtenaar, manera nan a yega di hacie caba. Nan kier pa e reduccion por wordo haci pafo di nan salario pa asina no afecta nan pensioen den futuro.
Maduro a laga sa cu como sindicato nan a splica e parlamentarionan cu cada sindicato tin nan puntonan y pensamento conforme e deseo di nan miembronan. Ya cu como sindicato cada un di nan ta vocifera e preocupacion di nan miembro. No obstante esey –segun presidente di SADA – for di comienso caba y tambe prome cu e reunion aki caba, e parlamentarionan ta na haltura kico ta e pensamento di cada sindicato.
Presidente di SADA a sinti cu e parlamentarionan di coalicion di gobierno a bay mas den e direccion kico sindicatonan kier y kico nan no kier. Mientras cu e ta kere cu esaki no ta e discusion cu mester wordo hiba. Nan intencion como sindicato tabata pa nos organo legislativo por ta na haltura cu nan ta na mesa cu gobierno ainda pa locual ta trata dialogo. El a bisa cu e reunion ultimo cu nan a tene cu minister president ta e prome dialogo cu a tuma luga entre gobierno y sindicato riba asunto di reduccion di salario, y ainda nan no ta cla, segun Maduro.


text:
Konsumidónan pabien. Awe ta dia mundial di derechinan di konsumidó. Den kuadro di esaki Fundashon pa Konsumidó huntu ku diferente organisashonnan internashonal manera ‘Consumers International’, ta selebrá i pone énfasis riba e importansia di e dia aki. Tur aña ‘Consumers International’ ta skohe un tópiko, di kual e diferente organisashonnan rònt mundu tin ku elaborá riba dje, adaptando esaki na e situashon real di kada pais. E tópiko di e aña aki ta: un mundu digital konfiabel pa nos konsumidónan.
Kiko ta un mundu digital konfiabel?
E mundu digital ideal i konfiabel ta esun kaminda abo ta sinti bo protehá paso bo informashonnan personal ku bo a eksponé, konsiente òf inkonsientemente, ta ‘safe’. Nos tur por tuma nota kon rápido e mundu digital ta avansando. Esaki ta pone ku kompanianan online mas i mas ta pidi pa nos konfia den nan ku nos informashonnan personal. Echo ta, ku hopi di nos praktikamente no por biba mas sin e mundu digital. Pero apesar di esaki, tòg tin algun punto ku nos mester ta konsiente di dje. Kon konfiabel e wèpsait kaminda bo ta bestèl algu ta? Kon protehá bo ta, na momentu ku bo ta konfia e mundu digital ku informashonnan di bo tarheta di krédito? Bo tabata sa ku kompanianan fásilmente por hasi uzo di e informashonnan ku, konsiente òf inkonsientemente, bo ta eksponé online? Komo Konsumidó nos tur lo ta deseá pa nos informashonnan personal keda personal. P’esei nos mester ta konsiente di kiko i na ken nos ta eksponé nos informashonnan personal na dje.
Ta importante pa nos realisá ku ta nos komo Konsumidó ta aktornan prinsipal pa desaroyo di un bon ekonomia digital. Si un Konsumidó no tin e konfiansa sufisiente den produktonan òf servisionan ku un mundu digital ta ofresé, fásilmente e merkado aki por stanka. Pa esaki no sosodé, gobièrnu i kompanianan mester uni i brinda nos konsumidónan un mundu digital konfiabel.
Resultado di un investigashon ku a keda hasí, ta mustra ku 47% di hende rònt mundu ta preokupá paso nan no sa kiko kompanianan ta hasi ku nan informashonnan personal.
Proyekto di informashon i konsientisashon
Mirando e porsentahe aki, Fundashon pa Konsumidó ta kere ku ta sumamente importante pa nos pueblo ta bon informá riba e desaroyonan aki. Komo tal, Fundashon pa Konsumidó ta lansa un kampaña informativo ku lo dura te ku luna di aprel. Kuminsando for di awe, lo bo por mira diferente videonan riba media sosial i televishon, foyetonan informativo, komunikadonan rondó di e tema aki i tambe un revista digital spesial dediká na e tópiko aki.
Riba término mas largu, Fundashon pa Konsumidó lo aserká kompanianan lokal pa wak kon nan ta protehá datonan di nos konsumidónan i tambe manda un karta pa nos gobièrnu pa instalá e asina yamá ‘College Bescherming Persoongegevens’.
Si bo ke mas informashon over dje tema aki òf djis bo ke sa mas di nos Fundashon, manda nos un mail na info@fundashonpakonsumido.org. Tambe bo por aboná gratis riba nos revista digital “Konsumidó Alertá”.
Fundashon pa Konsumidó tei pa informá, konsientisá i eduká abo komo Konsumidó.


text:
Riba ordo di fiscal di husticia, a manda e sospechoso Otmar Enrique Oduber den e investigacion ‘Flamingo’, cas awe. Su detencion no tabata necesario mas relaciona cu e investigacion cu tin andando, segun fiscal di husticia.
E periodo di detencion (bewaring) dicta pa huez-comisario tabata core te diadomingo 26 di juni 2022.
E investigacion Flamingo ta canando ainda y e sospechoso Oduber ta sigui como sospechoso den dicho caso.
CASO FLAMINGO
Dia 24 di juni 2020, Landsrecherche (DLR) a haci varios huiszoeking en cooperacion cu RST (Recherche Samenwerkingsteam) y Cuerpo Policial Aruba y bou guia di hues-comisario. E huiszoekingnan aki tabata den cuadro di un investigacion penal di Landsrecherche tocante posibel delito di corupcion y otro hecho castigabel relaciona cu otorgamento di tereno di gobierno. E investigacion penal aki ta carga e nomber codico ‘Flamingo’.
Procurador General a duna Landsrecherche ordo na september 2019 pa cuminsa e investigacion aki relaciona cu informacion cu Ministerio Publico a ricibi di Cuerpo Policial di Aruba. Den e investigacion tin informacion tambe cu a wordo suministra na Ministerio Publico pa varios persona y organisacion. E investigacion ‘Flamingo’ ta dirigi primordialmente riba iregularidadnan den otorgamento di terenonan comercial di erfpacht den e periodo di 2017 pa 2019.
Mas concretamente bisa: e investigacion ta dirigi su mes riba e pregunta si un of mas compania a logra obtene incorectamente (un opcion) riba terenonan di erfpacht den e periodo di november 2017 pa december 2019, caminda ta investiga tambe e eventual rol di e minister anterior. Den e huiszoekingnan a confisca documentonan y cargadornan di data. Di awor pa dilanti e team investigativo lo analisa e contenido di e administratie y e computernan cu a wordo tuma den beslag y lo scucha e sospechosonan y testigonan.


text:
Traha desayuno pa Mama pa e come den camber of na mesa, pero no lag’e haci nada, pues prepara e desayuno, ruim op y laba tur tayo y glas cu a uza despues.
Traha un areglo bunita di flornan cu e gusta, kisas di su propio hardin.
Invita mama pa un desayuno of brunch na un restaurant.
Regala mama un regalo creativo y funcional, pues cu e por sigui uza tur dia of tur siman.
Regala Mama un potret di bo famia den un leishi pa e pone den su sala of camber.
Cushina un delicioso Brunch of Lunch pa Mama y henter famia come, no lag’e haci nada, despues di come ruim op tambe.
Regala mama un “Weekend Getaway” den un hotel cu e gusta.


text:
LEIDEN, Hulanda – Despues di a kore 200m un dia promé na FBK-Games, Brian Mariano a sigui pa su siguiente kompetensia na Leiden. Aki nan Mariano a partisipá na e kareda nan di atletismo internashonal Gouden Spike. E kompetensia aki ta forma parti di e Lotto Baancircuit, ku ta sun seri di evento di atletismo na Hulanda.
Den e kompetensia di Gouden Spike, Brian Mariano a partisipá den e evento di 100m. Ku un tempu di 10.66 sekònde Mariano a kore e mihó tempu di e evento i a sali na promé lugá den su seri di kareda. Huntu ku Mariano den e kareda aki tambe a kore Prince Kwidama ku a finalisá na di sinku lugá den e seri ku un tempu di 10.80 sekònde.
E kompetensia nan di e Lotto Baancircuit ta kontinuá 7 di yüli na Leiden den e Klaverblad Arena Games. E ultimo kareda di e temporada ta riba 7 di sèptèmber kaminda lo tin e Eef Kamerbeek Games na Eindhoven.


text:
Diaranson 30 di mei 2018 a continua e playoff division junioren den stadion Frans Figaroa na noord a topa otro Bubali contra di Estrella y na mes momento na stadion Guillermo Prospero Trinidad a topa otro Nacional contra di Brazil jrs.
Bubali contra di Estrella den e campeonato regular den e prome round Estrella ta gana Bubali 6-2 riba tereno di Estrella, den nan di dos compromiso riba tereno di Bubali , Bubali ta gana cu e score di 4-3.
Na otro banda Brazil jrs den nan prome wega durante campeonato regular ta sa di gana di Nacional 4-2, den nan di dos wega ta Nacional ta sa di gana Brazil jrs 2-0.
Bubali den nan prome compromiso den e playoff aki nan ta sa di gana di Brazil jrs 3-0, Estrella ta bin di un derota for di Nacional cu e score di 0-2. Un wega caminda tabata tin hopi velocidad, preshon, atake tras di atake den un solo palabra un bon wega.
E prome parti di wega ta termina den un empate na cero gol. Den e di dos parti di wega pa ser exacto na di 59′ di wega e equipo di Bubali ta haja un penalty caminda cu Edmar Tromp #10 riba su camiseta y capitan ta cobra cu exito pa habri e marcador na 1-0. Despues di aki nan ambos equipo ta sigui crea algun oportunidad y tabata na di 79′ di wega Bubali ta manda un fusil cu ta dal den e tubo horizontal caminda Estrella ta scapa di chiripa. Final di e partido Bubali ta bai cas cu un otro victoria y ta jega na 6 punto den dos salida.
Estrella den dos salida cu dos derota cu 0 punto, na e otro banda e wega entre Brazil jrs contra di Nacional ta termina den un empate na 1 gol pa banda , caminda cu Nacional ta habri e marcador na di 4′ di wega. Un hungador di Brazil jrs ta haja kaarchi corra faltando 37′ pa wega termina. Brazil jrs ta logra score pa empata e wega faltando algun minuut pa wega caba. Score Final Brazil jrs contra di Nacional 1-1.
Brazil jrs den dos salida ta perde nan prome compromiso y ta empata den nan segundo wega y ta acumula 1 punto y Nacional den dos salida cu un wega gana y un empata pa un total di 4 pts. Proximo wega nan lo ta diaranson 6 di juni Estrella vs Brazil jrs na CDGT y Nacional vs Bubali na CDFF pa 8or pm.


text:
Oranjestad, 25 di April 2021 –
Gobierno di Aruba a tuma e iniciativa pa acelera e proceso di vacunacion pa medio di un Vacunathon y den 2 dia a logra vacuna un cantidad record di 7101 person 18+. Riba diasabra a vacuna 3273 persona y awe diadomingo a logra vacuna 3828 persona. Ta prome biaha desde cu a cuminsa cu e campaña di vacunacion National contra COVID cu a logra vacuna den dos dia sigui mas di 3000 persona. Por conclui cu e Vacunathon a resulta den un exito rotundo y cu comunidad ta decisivo pa saca Aruba di e Crisis cu e virus di COVID a ocaciona. Gobierno di Aruba y Crisis Team ta desea di gradici tur e voluntarionan, departamentonan di Gobierno y tur otro instancia cu a traha y brinda nan cooperacion pa e evento di Vacunathon por a resulta den un exito. Den total awor tin 53.113 persona vacuna cu e promer vacuna na Aruba cu ta representa 54% di e grupo di meta y durante di e siguiente dianan e campaña di vacunacion lo continua.
Tur esnan cu tin afspraak pa nan di dos vacuna tin pa presenta na nan cita y tur otro persona 18 + cu kier vacuna por acudi entrante diaranson 28 di april na
Centro Deportivo Libertador Betico Croes di 8:30 AM pa 7:00 PM Non Stop
Theresita Center na San Nicolas di 8:30 AM pa 11:30 AM y di 1:30 PM pa 4:30 PM.


text:
CNSJ ta reparti karchi djadumingu awor
Dia 3 di yüni 2018 CNSJ ta repartí karchi pa aktuashon di Silvester Dragond i Faruko ku ta tuma luga dia 30 di ougùstùs na WTC. E aña aki e repartishon di karchi ta tuma lugá den Mall di Sambil, i ta start 10 or di mainta i no 12or manera nos a anunsiá anteriormente. 5or am, tereno di Sambil ta habri, e porta di kaya pegá ku Politur. Porta pa drenta pa haña karchi grátis ta solamente e porta na entrada Cas Abou, i no por drenta na otro entradanan. Kada persona tin derechi riba un (1) karchi. Pa kada karchi grátis, nos ta pidi un kontribushon di 5 florin i e rekoudashon aki lo bai pa Fundashon Alzheimer Curaçao.


text:
TOKO DEN TOKO? NO HORTA FOR DI BO DOÑO DI TRABOU!
Bon siman i bendishon na tur mi fiel lesadónan. Un biaha mas danki pa e reakshon i pregunta nan ku mi ta haña tur siman pa duna abo un bon konseho hurídiko. Maske kosnan no ta bai manera boke, kòrdabo tin un bos i semper tin mannan habrí kla pa yudabo. Ban wak e tema di e siman aki. E frase ‘Toko den Toko’ a bira masha konosi. E ta aplikabel riba eskala grandi i chikí. Esaki ta e pregunta ku a drenta serkanos:
Mi tin un kapsalon i mi tin un mucha muhé ta traha pa mi. Mi no ta riku, ni mi no ta pober; mi ta drai mi negoshi di tal forma ku mi por paga salario di mi trahadó, belasting i kubri mi mes gastunan; mi ta agradesido pa esei.
Ma haña sa ku mi pelukera ta hòrta mi produktonan i un kliente dimi a mustra mi riba app kon e ta invit’é pa bin hasi kabei na su kas riba su dia liber. Kiko mi por hasi legalmente paso e kos aki ta un abusu di konfiansa?
Danki pa e pregunta i en prinsipio legalmente señora por hasi hopi kos, pero laganos ban wak. For di señora su dilema mi ta mira dos pregunta unu ta toka ladronisia di producto i e otro ta ken tin derechi riba e kliente.
Kiko ta ladronisia?: Ladronisia ta ora un persona kue un “kos material” den e kaso aki produkto. E material aki ta pertenesé na un otro i el a kue ku e intenshon pa bira doño di dje i keda kune sin ku e doño a duna su outorisashon. Esaki ta ladronisia! Den e kaso di ladronisia mester hasi un aangifte (keho) na polis p’ asina Ministerio Públiko investigá e kaso. Kòrda duna un bon deskripshon kiko presis e trahadó a hòrta kisas bo por haña bo produktonan bèk. Si durante di e proseso den korte Hues a haña prueba di e ladronisia, e persona ta haña un kastigu.
Un di dos opshon: komo ta trata di un trahadó señora por dun’é “ontslag op staande voet”. Esei ta enserá ku e trahadó su kontrakt ta wòrdu terminá inmediatemente i no mester tene kuenta ku “opzegginsgtermijn”, ku ta e periodo legal ku lei ta stipulá pa kaba e relashon di trabou. E persona ta pèrdè su trabou i su entrada i e ta kore riesgo di pèrdè dianan di fakansi i cessantia tambe. Pa un retiru inmedeato no mester pidi pèrmit na outoridat en kestion.Tambe E doño di trabou por dun’é un atvertensha por eskrito i por sanshoné ku un schorsing.
Di ken e klientenan ta? Un dicho na ulandes ta bisa“ De Klant is Koning. Hurídikamente ta e kliente ta disidí unda i serka ken e ta bai pa hasi su kabei. Den e kaso aki ní abo komo doño ni e trahadó no por determiná na unda e kliente mester bai pa hasi su kabei. Jurisprudentia (wes a determiná den pasado ku e kliente ta disidí unda e ta bai. E kliente no ta di niun hende. Den e aspekto aki mester tene kuenta ku “concurrentiebeding” o sea ku niun hende no ta doño di e kliente!
Pues ya bosa, bo trabou ta algu sagrado. Di otrobanda, bo no por ta trahando pa un negoshi, ganabo salario i bo mes ta hasi negoshi den negoshi di bo doño di trabou. “Toko den Toko” ta kontra di tur norma i valor i e konsekuensha por ta desastroso pa bo. Te otro siman ku Dios k’e!


text:
E ‘Derbi di Aruba’ entre Dakota vs RCA tabatin hopi implicacion riba e tabla di clasificacion final di e campeonato di Division Honor e anja aki. Dakota cu un victoria lo gana e campeonato regular di Division . Honor, RCA cu un victoria lo a keda cu un chens pa bay Play-Off como e di cuarto ekipo, si Britannia lo a perde cu Bubali, simpel, victoria so tabata e tema principal den e wega aki. E contraste di e dos ekiponan aki no por ta mas duidelijk; Dakota, un ekipo hoben, cu un velocidad impactante, cu ta usa e velocidad ey pa fomenta nan ofensiva potente. RCA ta un ekipo experimenta, di forsa fisico y defensa solido cu mester controla medio-campo pa lansa nan ofensiva. E wega di Dakota ta pa “blitz” cu pressing halto tin biaha, RCA ta depende di kibra wega di e rival, den un ‘build-up’ gradual cu pasenshi.
E wega den e prome 10 minuutnan tabata un di calma pero semper cu un tension grandi, unda e ekiponan tabata mas bien studiando otro pa wak ki movimiento hasi promer, un wega di postura y tactica. Poco poco por wak con Dakota ta hasi nan prome ‘move’, lansando atake di velocidad riba e dos halanan, evitando e wega for di medio campo unda RCA tin mas chens di controla e wega tras di e forsa di nan experiencia, e volantenan Jean Luc Bergen y Jeamir Howell-Brokken y compania. Dakota su strategia tabata semper pa usa nan atakantenan di velocidad mane Ricky Hodge, Sherman Monticeuex y compania sin mester di bataya pa e middenveld ey. Dakota tabata dispuesto pa no bay den un toma y dame fisico cu RCA, pa controla e wega di posesion, cu ta exactamente loke e ekipo di Solito lo tabata kier. RCA tambe lo tabata kier a test e disiplina di Dakota, sacando nan for di nan plan y ritmo di wega, un area unda Dakota sa ta vulnerabel, e wega mental ey. Despues di e promer 10 minuutnan unda e wega a cuminsa haya forma, RCA tambe ta lansa atakenan, hopi biaha den estilo di contra-golpi ora cu Dakota bay all out den nan atake y perde e bala cu e defensa solido di RCA unda e bala ta bay di biaha pa nan medio campistanan pa disitribucion. Apesar di algun yegada y iniciativa tempran di e kipo di Solito, toch por a sinti cu e wega di RCA no tabata ‘click’ ainda, kizas cu presion pa sali bay busca gol di biaha pa e victoria tan necesario den un wega pa nan bida, tabatin un ‘ansia’ y net nan cu mester di pasenshi pa hunga nan wega. Dakota tambe cu nan velocidad y toke tabata tene e bala for di RCA, factor determinante tambe. Prome cu e punto di mei ora di wega, na minuut 25 RCA tabatin chens grandi pa anota pero a bay perdi despues di un “double save” di defensa y portero Dakotero Lionel Kaarsbaan, esey a sinti tambe mane cu RCA a perde nan gran chens di e wega, ta manera nan a perde nan aire eynan, que tal si nan a score? Dakota cu ya tabata hayando mas resultado cu nan “high-pressing”, cu bastante bon yegadanan, a sigui ta consistente, e trabou calcula ey a resulta den e gol di Dakota, pa medio di Sherman Monticeuex na minuut 26 den un atake relampago despues cu RCA a perde e bala den un pressing halto di e delanteronan Dakotero, Dakota ariba 1-0, RCA awo tabata sinti mane ta un montanja tin pa subi apesar cu ta un diferencia minimo so. RCA tabatin mas chens despues pero no di calidad, y esey ta ora nan haya e bala, cu tabata menos cada biaha. Despues di mei ora e tono di e wega tabata faborece Dakota, RCA tabata frustrando poco poco, crucial ta cu ainda nan no por a hunga nan wega realmente, Howell-Brokken no tabata haya bala pa intercepta den medio campo, Bergen no tabata haya suficiente bala pa crea atake pa Santos, Gomez y otronan. Den e minuutnan prome cu halftime RCA tabata purba “slow down”e wega, hayando e bala y hasi toke, wantando e bala un poco, scondiendo e bala for di e velocistanan di Dakota, cu un bon efecto por bisa, pero tempo no ta warda pa RCA y halftime a yega, Dakota cu bentaha di 1-0.
Den segundo tempo, RCA a sali pa busca pa empata e wega, apesar cu un empate no lo ta suficiente pa nan, pa hasi esey nan mester sali ataka y rapido, ta net loke RCA no por hasi, nan no por cu tira bala dilanti y core cu e hungadonan di Dakota, ta con anto awo tambe sin Jean Luc Bergen den volante? cu pa un rason a wordo remplasa na halftime. Dakota cu mas chens den e prome parti di segundo tempo por a amplia e anotacion si nan tabata mas skerpi dilanti, pa minuut 50 por bisa cu ainda RCA no a haya nan wega. Dakota ta tira mas hende den atake mirando cu RCA ta hayando dificultad pa arma wega, RCA mester a defende sin por respira, pero asina mes debi nan nan experiencia y puro voluntad y berguensa deportivo ta purba tira dilanti tambe, drentando awo den un wega di banda pa banda cu Dakota, un wega cu ta rekeri hopi stamina. Den un di e momentonan ey, ta husto Dakota na minuut 62 den un contra-atake ta haya un penalty, tiro cobra pa Ezra Bosnie pa hasi e wega 2-0 pa e ‘geel cu pretonan’, pa RCA un banjo di awa frieuw. Awo RCA mester di tres gol pa gana e wega pa tin un chens pa bay Play-Off, pero, tempo ta cabando, frustracion ta drentando, carchinan ta cuminsa cay pa e tricolornan, e ekipo experimenta ta perdiendo nan frieldad di custumber. Toch despues un chens grandi mas pa anota y corta bentaha, ken sa, milager ta existi, pero Digion Ras no ta logra, esey tambe tabata e ‘comienso di e fin’ pa RCA. Erick Santos ta baha for di tereno despues di e chens di gol di Ras, e ta parce un poco lesiona, golpi nan di bataya, cabes ta abou. E perdida di Santos ta sigui cu un carchi cora pa Howell-Brokken. RCA awo si ta capitulando y sin Bergen, Santos y Howell-Brokken, ta kiko awo? Por wel di cuminsa tira e hoben nan inexperiencia awo riba tereno pa gana un poco experiencia, no pa e anja aki mas si no pa futuro, den un wega di frustracion pa e multiple campeon di Aruba. RCA ta sigui bringa te final toch pero sin resultado, e ultimo dies minuutnan ta mas un despedida cruel for di e campeonato aki unda nan a resurgi den e di dos mita di e campanja, pero un poco laat, nan chens a caba. Dakota en cambio cu un talentoso ekipo hoben a sabi di hunga nan wega, nan a mantene nan disciplina, esey tabata mas importante pa nan, ora cu nan ta concentra y hunga nan wega sin cai den e wega mental y fisico negativo na ‘por’ ta inbatibel. Dakota asina a resulta di ta e campeon di e campeonato regular cu 41 punto, y awo hunto cu Estrella, Nacional y Britannia lo bay hunga Play-Off, eynan ta bay determina e campeon di Aruba mes. Nos ‘Man Of the Match’ ta Sherman Monticeuex, incansabel delantero di Dakota, anotador di e prome gol, e imagen di e ekipo veloz y potente. Pabien na Dakota cu e logro aki, y pabien tambe na Estrella, Nacional y Britannia pa nan clasificacion pa Play-Off.


text:
Den 2020 tabatin 11.5 mil hende na trabou aki na Boneiru. E trabounan ta repartí den diferente sektor. Pa loke ta e sektor di turismo, nos por repartí esaki den hotel, restorant, transporte(taksi i tour), agensianan di biahe ets. Banda di esaki nos konosé e sektor di konstrukshon, ku ta un sektor hopi grandi. Otro sektornan di importansia den nos komunidat ta e sektornan di vigilansia, komersio(tienda i pakusnan), nos krèchenan, pero tambe garashinan. Un sektor ku tambe ta kresiendo ta esun di kriamentu di mata. Informashon ku nos ta disponé di dje ta indiká ku e gran mayoria di trahadónan den e sektornan menshoná no ta organisá. Esaki por enserá ku trahadónan den e sektornan aki no ta konsiente di leinan ku ta aplikabel pa nan i ku e dunadó di trabou mester kumpli kuné. Pa falta di e konosementu aki por sosodé ku trahadónan ta keda eksplotá na trabou sin ku nan tin un defensa kontra e abuzonan aki.
E lei ku ta regla hopi asuntu tokante labor ta e Lei di Labor 2000. Pero fuera di e lei aki, tin diferente otro leinan ku sindikalismo ta na altura di dje i ku nan por hasi uzo di nan, ora ta trata algu spesífiko ku ta toka e trahadó. Asina nos konosé:
– Lei di trabou pa imigrantenan BES.
– Lei di seguridat na trabou
– Lei di stuwadoor
– Lei di sesantia
– Lei di penshun di báhes
– Lei di biudo(a) i huerfano
– Lei di malesa
– Lei di desgrasia
– Lei di fakashon
– Lei di terminashon di trabou
– Lei di sueldo minimo
– Lei di ònderstant
Inspektornan di labor ku ta traha na departamentu di Labor i asuntunan Sosial ta enkargá ku mantenshon i supervishon di e leinan aki. Trahadónan ku ta organisá den un sindikato semper por buska ayudo o konseho riba e leinan aki serka nan delegadonan òf via nan delegadonan serka nan sindikato. E sindikato si e mes no tin ekpertisio den kas semper por buska ayudo hurídiko serka un eksperto den e leinan laboral òf por aserká direktamente e departamentu di Labor i Asuntunan Sosial pa informashon. Esaki ta un di e servisionan ku komo miembro di un sindikato bo tin derecho riba dje. Pues asistensia hurídiko riba tereno laboral ta un di e servisionan ku bo ta haña pa e kontribushon ku bo ta paga mensualmente pa ta miembro di un sindikato. Tambe e sindikato atraves di kursonan di formashon lo bai na duna su miembronan di direktiva, su delegadonan i e miembronan interesá kursonan riba e leinan aki di moda ku trahadó mes tambe ta haña konosementu di su derechonan ankrá den e leinan aki i asina e mes ta bira mas fuerte na trabou i por evitá ku ta kometé abuso kontra di dje.
Den kuadro di e servisio aki, un di puntonan di enfoke pa realisá, USIBO a pone den su programa un “set-up” di loke nos a yama un bentana di asistensia pa tur trahadó/miembro i nan famia pero tambe pa e pueblo en general. Opviamente si bo ta miembro bo tin probecho di e sevisio aki i si mes tin gastu mará na dje, komo miembro lo bo haña un “fee” preferenshal. Pues e ta un estímulo pa komo trahadó bo ta miembro di un sindikato, ya ku banda di e servisio aki, nos lo bai trese na bo konosementu mas servisio ku sindikato lo bai ofresé na su miembresia.
Pa realisá e servisio aki den e forma mas optimal, sindikatonan na Boneru mester realisá i aktua den solidaridat i unidat di akshon. Esaki ta dos di e prinsipionan básiko ku mi a elaborá riba dje den e kolumnanan anterior. Usando e prinsipionan aki sin distinkshon di rasa, nashonalidat, religion, politika, desendensia, status sosial o ekonómiko i/o posishon den trabou, nos lo hasi e bos di trahadó mas fuerte i nos lo konstruí un mihó sosiedat kaminda nos lucha kontinuo lo ta HUSTISIA pa Un i Tur i un eksistensia humano i ku rèspèt pa dignidat humano. Ta na nos pa huntu konstruí e sosiedat ei pa nos mes pero tambe pa nos futuro generashonnan.
Den 2020 tabatin 11.5 mil hende na trabou aki na Boneiru. E trabounan ta repartí den diferente sektor. Pa loke ta e sektor di turismo, nos por repartí esaki den hotel, restorant, transporte(taksi i tour), agensianan di biahe ets. Banda di esaki nos konosé e sektor di konstrukshon, ku ta un sektor hopi grandi. Otro sektornan di importansia den nos komunidat ta e sektornan di vigilansia, komersio(tienda i pakusnan), nos krèchenan, pero tambe garashinan. Un sektor ku tambe ta kresiendo ta esun di kriamentu di mata. Informashon ku nos ta disponé di dje ta indiká ku e gran mayoria di trahadónan den e sektornan menshoná no ta organisá. Esaki por enserá ku trahadónan den e sektornan aki no ta konsiente di leinan ku ta aplikabel pa nan i ku e dunadó di trabou mester kumpli kuné. Pa falta di e konosementu aki por sosodé ku trahadónan ta keda eksplotá na trabou sin ku nan tin un defensa kontra e abuzonan aki.


text:
Un hoben di 21 aña di edad ta acusa pa mata 10 persona na un supermarket di Colorado a describi e sospechoso manera un persona yena di rabia repentino. El a keda suspendi na scol secundario pa un atake na scol pa laga un studiante den su klas na sanger.
Ahmad Al Aliwi Alissa, di suburbio di Denver, a keda den prison pa cargonan di asesinato un dia despues di atake supermarket King Soopers na Boulders, mester presenta pa prome biaha den corte.
Alissa a cumpra un arma dia 16 di maart, 6 dia prome cu atake, segun declaracion hura di aresto. E investigadornan no a establece un motivo. Tampoco no a haya sa di biaha unda e persona e arma, asina e informa e fiscal di condado di Boulder, Michael Dougherty.
Entre e morto tabata un agente policial di Boulder, Eric Talley, di 51 aña di edad, kende tabata e prome pa yega despues di un yamada di tiramento. E famia di e sospechoso a bisa un funcionario policial cu e sospechoso ta sufriendo algun tipo malesa mental, incluyendo delirionan.
Famianan a describi e momento cu Alissa a bisa cu hende tabata siguie’le anto esey por causa violencia. E funcionario no tabata autorisa pa papia den publico y a papia cu The Associated Press bou di condicion di anonimato.
Despues di tiramento, detective a bay na cas di Alissa y a haya famia kende a bisa cu Alissa tabata hungando cu un arma algun dia prome. Riba diamars, ningun hende a habri e cas di e cas di e tata di e sospechoso.
Compañeronan di scol ta bisa cu ora Alissa tabata den su ultimo aña di secundario na 2018, el a keda culpabel pa agredi un compañero di estudio ora el a tir’e riba vloer, trap’e varios biaha pa despues dale na su cabes.
Esaki ta bira e di shete atake y matamento pa e aña aki na Merca, despues di tiramento di 16 di maart cu a laga 8 hende morto na tres negoshi di massage na area di Atlanta, segun base di dato compila pa AP, USA, Today y Northeastern University.
Tabatin un pauze den matamento durante pandemia di coronavirus na 2020, cu tabatin e number mas chikito di atake den 8 aña, segun e base di dato cu ta sigui tur atake den masa di cuatro of mas morto, sin inclui e atacador.


text:
Seguridat sibernétiko ta masha importante pa ta bon informá kiko e ta kontené. Protehá en partikular bo datonan personal, bo kuenta di banko, bo tarhetanan di krédito. Resientemente tin un kantidat di hende ku a haña e-mail kaminda ta alertá e kliente ku su karchi di kódigo ta bai kaduká i pa e klek riba e link pa asina por aktiv’é bèk. Esaki tabata otro forma pa hòrta dato di e klientenan. Djasabra a papia ku Michael de Maaijer ku ta senior information Security Analyst di Maduro & Curiel’s Bank su departamento di information Security i tambe ku Carlos Martha Section Head Investigation di e departamento di MCB di Security & Investigations.
Tabata importante pa nos sa kon importante protekshon di nos data ta na MCB. Tambe nos a haña un splikashon di e diferente tipo di scam, kon por detektá esaki i kiko kada hende mes por hasi pa protehá su mes.
Kiko a pasa…
Michael de Maaijer; Relashoná ku e kantidat di mail ku a bai rònt algun siman pasá por bisa ku esaki tabata un bon ehèmpel di un ‘fishing’. Fishing ta ora e malechornan ta manda masha hopi mail pa tur adrès ku nan tin. Nan ta haña adrès for di mailnan ku ta keda di ‘forward’ i ku tin tur adrès den dje. Kisas e persona a registrá pa un ‘site’ algun kaminda, tur e mail adrèsnan den nan data base, nan ta manda un fishing pe. Pa e malechornan no ta masha importante si un hende a kai aden òf niun pero nan ke kubri mas tantu hende posibel pa asina nan haña sikiera un porshento ku si ta kai aden i esei pa e malechornan ta relativamente hopi.
Carlos Martha; lamentablemente tin algun kliente ku a kai den e fishing aki. Pero di otro banda MCB ta kontentu ku tin hopi hende ku ta konsiente di e tipo di scamnan aki. Pero ainda tin personanan ku no ta kompletamente konsiente di e tipo di scamnan aki. I p’esei MCB a sigui ku programanan pa konsientisá mas tantu posibel pa evitá ku nan ta haña persona ku ta kai den e scamnan aki.
Diferente scam…
Fishing ta tira nèt i wak kiko ta haña. Fishing por partié den ‘spear fishing’ i ‘fishing’ gewon. E diferensia ta ku e spear fishing, (Harpun) ta mas dirigí riba sierto grupo òf individuo. Por ehèmpel den e kaso di nan di banko òf un instansia finansiero, ta mek pa yega na e kuenta di e personanan.
Fishing en general ta mas general esta manda e-mail i ora haña akseso na e kòmpiuter òf e-mail di e kliente, ku e informashonnan ei nan por hasi diferente kos. Por ehèmpel manda e-mail pa un persona i pidi pa sèn, pasobra a hañ’e ku problema.
Nigerian Scam òf Fraud 409 òf 419 tambe tin loan scam i esei ta esun kaminda ta solisitá pa un fiansa via di internèt i promé ku haña e sèn ku a hasi e fiansa pe, e malechor ta pidi pa manda sierto montante promé. I asina ta keda saka sèn te ora e kliente mes ripará ku el a hasi fiansa pero no ta hañando sèn.
Mystery shooppers scam, esei tambe ta unu basta komun último tempu. Aki ta ofresé trabounan via internèt, ta pasa sèn riba kuenta i e persona ta bai un tienda i kumpra su kosnan, manda e sèn via di un di e servisionan ku ta manda sèn afó i asina partisipá den un scam sin sa, kaminda ta sèn ku a kue di fishing di otro hende i manda pa otro hende kontra di sierto pago. Spamnan, spyware, kaminda ta instalá sierto vírus riba kòmpiuter i yega na informashonnan. Asina tin diferente tipo di scam segun sr. Martha a splika.
Mas komun na Kòrsou…
E tipo di scam ku mas ta bin dilanti na Kòrsou segun e representantenan di MCB ta e Fishing. Hopi bia hende ta haña un mail i nan ta kere ku den e kaso aki ta MCB a mand’é i nan ta klik e link den dje i hasi e stapnan ku e mail ta pidi. P’esei mester konsientisá hende pa chèk e mail promé ku klik den dje. Wak si e link en bèrdat ta bai pa MCB, wak si e nòmber ku for di unda e ta bin en bèrdat ta legítimo. Hopi bia esnan ku ta kometé e tipo di fechorianan aki, no ta hinka hopi tempu den traha un mail profeshonal. E ta kosta nan tempu, sèn i loke nan ke hasi ta manda mas tantu mail posibel. Purba haña 2 pa 3 hende kai aden i saka sèn pa sigui bai. Por wak tambe hopi bia e mailnan ta skibí ku fout den dje. Den mayoria kaso no ta hende ku ta papia ingles si e mail ta na ingles òf si ta papia papiamentu. Nan ta traha e mail lihé lihé òf ku ‘google translate’ i ta sali ku fout den dje. Pero tòg ta mailnan sufisiente bon ku tòg tin hende ta kai den dje. E mail resien ta un di e poko nan ku a haña na papiamentu. Remarkabel na e mail ei tabata ku no tin niun lèter kapital i si bai e siguiente stapnan, por mira ku nan a usa un kopia di e wèpsait di banko di Aruba. A usa numbernan di telefòn di Aruba. Ta kosnan chikí ku hende no ta para ketu na dje, pero promé yega asina leu wak bon.
Ta importante pa wak bon…
*Ta haña un e-mail ku ta bin di banko, mester kuminsá puntra; Banko mester a manda algu pa mi? Nunka no ‘download attachment’ ni klik riba link ku kualke kompania a manda pa bo. Si bo ke sa informashon subi e wèpsait original di banko na e forma ku sa hasié normalmente i verifiká. Nunka klik den niun link. Asina sinti ku tin algu ku no ta bon, tuma kontakto ku banko. I e informashonnan ku nan ta puntra, no ta esnan ku banko lo puntra. Por ehèmpel bo ‘e-pass’ kompleto, informashon ku mester tin kaba. Banko no ta manda den e-mail i bisa ku a lubidá e kliente su number di telefòn òf sédula. Esei no ta pasa. Of tambe pidi e e-pass kompleto, Ta kosnan ku nunka banko lo hasi.
Investigá i aktua…
Na momentu ku MCB detektá un scam nan ta wak e ‘site’ i p’esei semper ta pidi hende ku haña e e-mailnan aki pa mand’é pa banko. I di einan e departamentonan sibernétiko ta hasi mas investigashon di unda e site ta, di unda e e-mailnan por bin etc. MCB tin diferente servisio ku nan ta kuminsá baha e sitenan, bloknan pa asina si mas hende disidí na klik tòg den e e-mail, nan ta yega un site ku no ta eksistí mas i asina prevení di yena nan informashonnan.
Protehá bo mes…
E mihó forma pa un persona protehá su mes ta pa ta konsiente. Keda konsiente di métodonan nobo ku ta bin, keda atento. Tur kos ku mira ku no ta konfia i no e-mail so pero e por ta diferente forma; WhatsApp, MSN i tur kos ku ta poko straño tuma kontakto mesora ku banko òf e persona ku tin konfiansa kuné na banko i puntra si ta trata realmente di algu di banko. E kos mas importante ta pa keda konsiente.
Kiko banko mes ta hasi pa protehá e kliente…
Banko MCB tin hopi métodonan na lugá, kosnan tékniko pa prevení i kombatí e scam pero e defensa prinsipal ta e persona mes ku ta disidí di kometé e akshonnan sea yena nan informashonnan etc., etc . MCB por filtra 99% di tur kos pero esun un porshento ei nan tin mester di yudansa di tur hende; di empleadonan, klientenan i asta no klientenan ku tambe ta risibí e e-mailnan aki pa manda pa nan pa por analisá i asina purba subi e porsentahe pa blòk e kosnan aki den futuro. Kada bia mester purba keda un stap dilanti di e kriminalnan i no semper e ta fásil. E tim di MCB sinembargo ta hopi dinámiko ku ta traha 24/7 riba esaki. I MCB ta hopi sigur. Nan ta dediká na e seguridat di klientenan.
Si scam mi kuenta kiko hasi…
Hopi bia si akaso e kliente su kuenta keda di scam mayoria bia MCB ta ripara promé ku e kliente mes. Nan ta ripará pasobra nan tin diferente téknika pa alertá nan ku tin kosnan straño ta pasa riba un kuenta. I nan ta tuma kontakto mesora ku e kliente i hopi bia ta blòkia e kuenta mesora pa asina prevení mas daño.
Na momentu ku e persona sinti ku el a keda si scam òf tin transakshonnan riba su kuenta ku e no ta rekonosé. Mas pronto e tuma kontakto ku banko mas mihó, mas lihé banko haña sa mas lihé nan di banko por akshoná. Aparte di esei banko tin su hèrmèntnan pa ripará ku den sierto transakshon ‘online’ tin un patronchi ku nan no ta mira normalmente. I den e kosnan ei nan ta tuma kontakto ku e kliente, hasié pregunta i pa asina MCB por haña konfirmá si ta e kliente mes a hasi e transakshon òf no.
Den kaso ku e hende keda di scam kaba i sea nan no tabatin transakshon ainda òf tin transakshon tin un prosedura ku ta kana. Na momentu ku algu asina pasa, tin no ménos ku 5 departamento di MCB ku ta keda envolví mesora. Na promé lugá blòkia e kuenta, de-aktivá e ‘online banking’, i kuminsá e proseso mesora pa wak kiko a pasa, i kon grandi e daño ta, envolví otro departamentonan pa purba na yama bèk e transakshonnan i bai bèk e kliente i purba pa e haña su akseso nan ‘online’ banko i kuenta bèk mas pronto posibel.
Pa loke ta e parti di seguro, e representantenan di MCB a splika ku ta bon pa lesa kondishonnan bon. Si ta papia di scam ta un akshon ku e kliente mes a hasi sea konsiente òf inkonsiente ku a pone ku su kuenta a keda di hack. Den kaso ku ta algu a pasa na banko òf ku e sistema di banko, einan e kliente ta sigurá.
Hende lokal tambe envolví…
Si tin hende na Kòrsou ku ta aktua di forma kriminal i scam hende su kuenta, e representantenan di MCB a bisa ku no por ekskluí esaki. Den pasado tabatin hende ku nan a kai ariba ku sea tabata kooperá òf ku e malechornan òf tabata envolví nan mes den esei. Tabatin hende lokal tambe envolví den tipo di kasonan asina aki.
Skimming…
Tarhetanan di krédito tambe sa keda di skim. Ultimo tempu e akto aki a baha hopi teniendo na kuenta ku bankonan ta implementando e chep den e tarheta. Esei a baha e skimming hopi ku tarheta di krédito. Aki tambe mester lesa e kondishonnan bon. Tin diferente manera pa keda di skim, por ta na un mashin di ATM etc., etc. I einan mester hasi investigashon kiko por a sosodé. Tambe ta alertá ora ta hasi uso di tarheta di krédito ‘online’. Pa bo ta sigur ku e site ku bo ta riba dje ta unu sigur. I den e kaso aki nan ta duna komo konseho pa esnan ku ta hasi kompra online, ta mihó tin un tarheta di krédito ku un límite mas abou, ya asina ta evitá kualke inkumbiniensia.
Manera MCB nota e tipo di e-mail Fishing nan ta publik’é mesora entre otro via online banking ku ta manda mensahe ora drenta den dje. Hopi bia MCB ta pone e mail pa e kliente por detektá si e-mail ta legítimo òf ‘fake’.


text:
“Confia den Señor cu tur bo Curason”
Pr. 3:5
Na nomber di su Señora, yiunan, nietonan, bisanieta, ruman nan y demas famia ta anuncia fayecimento di:
Siegfried Corsino Rietwijk
Mihor conoci como:
“Boy of Tio”
Pensionado di WEB Aruba NV
* 02-04-1942 – †12-09-2022
Ta invita demas famia, bisiña, amigonan y conocir nan pa e Acto di despedida cual lo tuma lugar Diahuebs 15 di September 2022 for di 9’or pa 11’or di mainta na Ad Patres Funeral Home & Crematorium. Acto di cremacion lo tuma lugar den seno familiar.
Nos ta lamenta cu despues di entiero nos no lo ricibi bishita di condolencia na cas.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecido.


text:
RIBA KAYA
“Kore kore!… Abo bai pabou…, ami ta pasa di patras.” Miéntras e promé figura ta kore duru bai pèrdè den un hanchi skur e ta grita: “Na unda nos ta topa?” “Chin” e kontesta ta bin di e direkshon kontrali. Esei ta e último palabranan promé ku tur dos figura skur, disparsé den anochi. Zonido pisá di pia, i un rosea hanshá ta trata na pèrsiguí nan. Kachónan ta blaf sin miserikòrdia. Skuridat ta skonde e dos suhetonan. Niun hende no ta mira nan mas. Nubia ta tapa e tiki luna ku tin. Hanshá, sodá i rabiá un hòmber ta keda para na kuminsamentu di e kaya smal, skur i sushi kaminda el a mira e último suheto disparsé aden. Drenta òf nò? Kòrda e malechor ta skondé tras di kualke barí òf muraya ku un palu kla pa batié!? Ku duele e ta pensa riba su pòtmòni ku 200 florin aden. Ken a mand'é bin den e bario. skur aki? E ta disidí di bèl polis ounke ku e sa ku nan lo no por hasi nada. E no a mira ken a atrak'é i e lo no por duna un deskripshon. Solamente e sa ku nan tabata dos. Nèt ora e bira pa bai su outo bèk e ta mira ku su rabu di wowo su pòtmòni bentá kantu di kaya. E ta bula riba dje. Manera el a pensa, e pòtmòni no tin e sèn aden. Su sèn a disparsé. Aliviá e ta konstatá ku su reibeweis, papelnan i sédula si t'ei ainda… Hopi leu for di dje e dos amigunan atrakadó ta topa otro. Nan ta sinta riba stupi di un restorant chines den nan mes bario. «Kuantu sèn nos a gana?” Esun delegá, koló kòrá ta puntra e otro. “Lagami konta…” Esun mas skur ta bisa. “Nos tin 200 florin.” «Laga nos kita for di dje promé ku nan yega. Duna mi 100 florin pa mi warda.” Esun koló skur ta tuma e papel di 100 florin, dobl'é chikí chikí i hink'é den su boka, na su banda di kara. Di e forma aki e ta sigurá e sèn pa niun hende no hòrt'é. No ta e promé bia ku nan ta pèrdè nan botin. Nan a bira sabí. “Ban…ban…ata nan ta bin.” E malechor delegà ta bisa hanshá. «Nò, mi ke kome, mi no a kome awe ainda.” E otro ta bisa. «Pero nos ta pèrdè tur e sèn si nan haña nos! Ban!” Ku urgensia esun delegá ta ranka su amigu na su man. Kontra di su boluntat su amigu ta komplasé. Nan ta kore drenta mondi, sali na e otro banda i buska un otro chines pa nan kumpra un kuminda. Despues di kome diferente pia di galiña ku batata den sous i bebe un serbes nan ta lèn kontra di un palu. Ha, barika yen ta un bon kos. Ni un minüt nan no ta pensa riba doño di e sèn ku nan a hòrta.


text:
Cu dolor na nos curazon pero conforme cu tur locual cu el a haci y nifica pa nos, nos ta anuncia fayecimento cristianamente di:
Loreta Werleman
Miho conoci como “Aura” of “Pepe”
*10 di december 1932 – † 7 di augustus 2021
Su mayornan: † Juan (Johan) Werleman y † Bernavela Werleman-Geerman
Rumannan: † Theresa (Chichi) Werleman y famia
† Johana (Nana) y + Jacintho (Chinto) Werleman-Werleman y famia
† Francisca (Lissy) Werleman
Barbara (Tida) Werleman
Graciela (Baby) Werleman y famia
Antonio (Tommy) y Jenny Werleman-Van Dam y famia na Hulanda
Bernabela (Nena) Werleman y famia
Teofilo (Tilo) Werleman
† Freddy Werleman
Leopolda (Francis) Werleman y famia
Sobrinonan: Karel y Yalile Burgos- Hernandez Noble y famia
Louise Burgos na Hulanda
Alfred (Freddy) Burgos y famia na Bonaire
Agnes Burgos na Hulanda
Francisca Burgos y famia na Hulanda
Jacinto (Tico) Werleman na Hulanda
Mildred Werleman y famia
Joan Werleman na U.S.A.
Jeroen y Christiane Werleman-Geurtz y famia na Hulanda
Liesbeth y Marc Werleman- Van der Weel y famia na Hulanda
Marieke Werleman y famia na Hulanda
Jean Pierre Visser y famia
Fabian y Sharine Werleman-Hart y famia
Sobre sobrinonan: Carlos y Conrad Burgos y famia
Hulanda Amber Burgos
Camilo Suarez
Nelsi y Maika van Cleef
Luna y Jara Werleman
Isa y Nana Werleman
Mias Werleman
Jeanthely Visser na Aruba
Fabienne y Ariella Werleman na Aruba
Su Ihanan: Jacinto (Tico) Werleman na Hulanda
Rudy Kemp
Demas primo y primanan y conocirnan.
Famianan: Werleman, Geerman, Burgos, Van Dam, Visser, Van Cleef, Van der Weel, Hart, Geurtz, Suarez, Hernandez Noble y demas famia.
Ta invita famia y conocirnan pa e acto di entiero cu lo tuma luga diasabra 14 di augustus 2021 na Misa Inmaculada Concepcion na Sta Cruz. Nos defunto lo ta reposa for di 2 or di atardi den Misa.
Oportunidad pa condoleer ta for di 2:00 p.m. pa 3:30 p.m. sigui pa un ceremonia di response cu lo cuminsa pa 3:30 p.m. Despues di ceremonia ta sali pa Santana Catolico Sta. Maria na Sta. Cruz.
Nota:
***Condolencia solamente prome cu e ceremonia di response***
Nos disculpa si den nos tristeza nos por a lubida algun famia of conocir.
Despues di entiero nos no ta ricibi bishita di condolencia na cas.


text:
Casi na final di e partido di RCA contra Scherpenheuvel den ABC Cup unda e Tricolor a gana 4-1, tabatin un incidente bastante grave, unda cu Walter Bennet, e estelar hungado di e RCA, a haya un golpi di elleboog violento for di e hungador number 20 di Scherpenheuvel, Osmar Martis, cu a wordo expulsa Immediatamente, hunto cu dos otro hungado di ambos ekipo debi na e incidentenan cu a sigui.
Bennet eventualmente a wordo hiba pa hospital ya cu el a kibra su kaakunbein den dos lugar y hasta mester a wordo transporta pa Colombia pa intervencion di emergencia.
Nos di FutbolAruba ta lamenta y ta condena categoricamente hugadanan anti-deportivo mane esaki. Alabes nos ta pidi e cuerpo nan directivo envolvi y responsabel pa tuma accion debido pa cu e incidente aki.
Nos ta desea Walter Bennet y su famia hopi forsa y tambe pronto recuperacion, e ta den nos oracion.


text:
Chapi
Seri di Herensia Kultural
Resiklahe di produktonan residual den último dékada ta ‘gran negoshi’, pero pa siglo kaba ta usa e partinan di metal di hèrmènt di traha kunuku kuné di nobo, komo instrumènt di muzik. Na Kòrsou ketu bai ta tende e zonido skèrpi i penetrante di e chapi di metal, durante fiestanan di kosecha, ‘seú’ i, na fin di aña, den muzik di tambú. Europeonan a trese e chapi Kòrsou. Na Afrika a konosé chapi di heru bati ku palu kòrtiku. Desendientenan di katibu afrikano a traha soda den kunuku usando e chapi akí pa bòltu tera i kita yerba shimaron kuné. Pero asina e bira stòmpi, gasta, frusa e hèrmènt agríkola akí ta haña un tarea muchu mas agradabel komo instrumènt akústiko ku ta kompañá tambú. Ta kita su man i ta pone e chapi, si ta nobo, den kandela pa saka e tenshon for di e heru i asina tambe e tononan haltu demasiado penetrante. E chapi a bira un instrumènt musikal. E tokadó ta hinka dùim di su man robes den e buraku dje man i e ta laga e chapi sosegá riba su dedenan. Ku un klabu òf un barita di metal e ta bati e plachi di kuater punta. Ta un wega di ritmo i zonido. Segun e tokadó dobla su dedenan e tononan ta sali mas skèrpi i mas penetrante i segun e rèk su dedenan pa asina e dèmpel e zonido, e tononan ta sali mas dòf. Mas liber e vibrashon ta mas penetrante e zonido ta. Na Cuba un instrumènt meskos asina – aya konosí komo guataca, herensia di kolonisashon spañó – nan ta kologá ku e propósito ei un tiki lòs via e buraku òf asta na un kabuya. Meskos ku nan koleganan di Kòrsou, cubanonan tambe ta dèmpel tono ku man. I asina, den un kombinashon di método di toka, ta tende un variashon di tono skèrpi i dòf. Den e konhuntonan na Cuba, desendientenan haitiano ta toka ademas di ‘triyang’ (triangel) tambe wou (chapi). E trahadónan di kunuku ta toka guataca huntu ku nan ‘tambores’, durante nan muzik religioso. E instrumènt ta símbolo di fertilidat i rikesa pero pa pueblonan di Dahomey, awor Benin na Afrika, tambe di morto i di loke ta deskonosí. Ta karakterístiko pa agrupashonnan cubano di antepasado bantu ku nan ta agregá un zonido metáliko na nan muzik. E partinan di heru di e hèrmèntnan agríkola ta tuma e lugá di diferente barí, di kua na Angola e ngoma ta esun prinsipal. Meskos ku na un gran parti di Áfrika-Oksidental, na Para, un bario di Paramaribo na Sürnam, bo ta tende e zonidonan metáliko penetrante di e chapi di metal, yamá tambe tjapu òf (antikuá) dawra. Pero kompañá pa saka, un sorto di maraka.
Na Cuba, Sürnam i Kòrsou ta resoná den muzik un historia komun. Uso di instrumèntnan di heru den muzik di tambú no ta kasualidat, segun René Rosalia. ‘Hende ta toka muzik ku tur e ingredientenan ku e ta haña nesesario. E base mas profundo di tambú ta eksigí e zonido metáliko penetrante.’ Ke men ku no ta nada straño ku a kuminsá usa chapi, meskos ku otro ophetonan di heru, for di den siglo diesocho, pa imitá e zonido di orígen afrikano. E arte ta pa no dominá e kantante su stèm ku e zonidonan metáliko penetrante. P’esei na prinsipio ta ún instrumènt di heru so ta kompañá e kantadó di tambú. Chapi ta tuma lugá di agan, ku ta un djente di plu. Na momentu ku koro drenta den e kanto di tambú e tokadó di chapi ta floria ku un pida heru despues di kada kuart not un triol riba su chapi. Ta te na añanan sesenta (di siglo 20), despues di introdukshon di mikrofon, ta usando mas chapi den un banda. Segun René Rosalia, den añanan ochenta asta ‘sinku i tin biaha mas’. Esei por pa motibu ku e kantante simplemente tin mas volúmen. Pero ademas di amplifikashon di zonido di e stèm tin un otro motibu mas tras di popularidat di instrumèntnan di heru: e ta duna hóbennan un chèns pa partisipá aktivamente den tambú.
Un chapi bieu, frus semper ta zona muchísimo mas bunita, pero chapi a bira skars, pa gran parti mashin a tuma lugá di trabou di man di hende den agrikultura. Pa falta di esei, ta usa tambe stal komprimí for di Alemania, Spaña i tambe for di Brazil.
Portrèt
Chapi ku ta instrumènt indispensabel pa seú i na fin dia aña na tambú.
Hóbennan ta siña den tayer di seú kon ta toka chapi.
Fuente
Henk Dennert, ‘Oude Curaçaose Muziekinstrumenten’, Drukkerij Scherpenheuvel, Curaçao, añanan ’50.
R.V. Rosalia, ‘De legale en kerkelijke repressie van Afro-Curaçaose volksuitingen’, Amsterdam, 1996.
Fernando Ortiz, ‘Los instrumentos de la música Afro-Cubana’, Cuba.
Victoria Eli Rodriquez e.a., ‘Instrumentos de la música folclórico-popular de Cuba’, La Habana (Cuba), 1997.
C.J. Wooding, ‘Winti. Een Afrikaanse Godsdienst in Suriname, Krips Repro, Meppel, 1977.
Jos Gansemans, ‘Volksinstrumenten, getuigen en resultaat van een interetnische samenleving’, Koninklijk Museum voor Midden-Afrika, Terneuzen (België), 1989.
Elis Juliana, Guia Etnologiko no.1, Curaçao, 1976.
Ku danki na Richard Doest.
Teksto: Eva Breukink, Pòtrèt: Prince Victor.


text:
ORANJESTAD — Manera ya ta konosi, nos selekshon nashonal U-13 a biaha pa Aruba dia 12 di mart último pa asina kumpli ku nan kompromisonan den e torneo internashonal Himno i Bandera ku a tuma lugá di 13 pa 18 di mart.
E paisnan ku a partisipá na e torneo aki tabata; Aruba, Boneiru, Colombia, Kòrsou, St. Maarten i Venezuela.
Resultado di nos weganan:
Weganan final:
Esnan ku a anotá e golnan durante nos promé partido tabata Joshua Rosaria (2x) i Rensver Juliana. Durante nos segundo enkuentro kontra di Colombia, Quinhandri Bibiana, Jhurielmerson Ines, Melbourne Marquez Ricardo, Nirik van Thijs i Zain Virginia tabata e goleadónan. Den e siguiente partido, kontra Aruba, Nirik van Thijs a anotá e úniko gol pa Kòrsou. Zain Virginia i Jhurielmerson Ines a soru pa e 2 golnan di nos viktoria riba Venezuela. Zain Virginia (2x), Quinhandri Bibiana ku Joshua Rosario i un outogol di St.Maarten a soru pa e viktoria di 5-0 riba St. Maarten.
Ku e resultadonan aki nos a keda komo supkampion di e torneo aki miéntras e ekipo amfitrion, Aruba a sali kampion. Venezuela a kaba na terser puesto i Colombia na di 4 lugá.
Nos selekshon nashonal di U-13 tabata konsistí di un grupo di 19 hungadó ku ta wòrdu dirigí pa Sr. Mayron Martis ku ta e entrenadó di e selekshon aki i Sr. Germain Ignacius ku Sr. Brenton Balentien ku ta e asistentenan di e entrenadó.
Tambe a biaha huntu ku e selekshon Sr. Eulogio Leocadia ku ta e masahista di e selekshon i e hefe di delegashon ku ta Sr. Stanley Coffy, miembro di direktiva di FFK.
Nos selekshon ta konsistí di e siguiente hungadónan:
- Quihaindri Bibiana
- Dayron Boelijn
- Keaton Bouwland
- Yesias Ignacius
- Yermal Inees
- Jhurielmerson Ines
- Rayhim Inesia
- Rensver Juliana
- Nicolas Loaiza Atehortua
- Melbourne Marquez Ricardo
- Reuel Martina
- Shedrion Mathilda
- Joshua Rosaria
- Gior Selassa
- Arthur Suart
- Nirik van Thijs
- Kane Velting
- Zain Virginia
- Marro Wilms
FFK i MCB ta yama nos selekshon di U-13 masha pabien ku nan título di supkampion di e torneo internashonal Himno i Bandera aya na Aruba.


text: Diasabra anochi laat a drenta informe di un accidente cu hende herida na Santa Martha, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente semi frontal unda e chauffeur di e suv Haval a tuma e birada mucho grandi y a bay te otro banda di caminda y a dal semi frontal riba un Suzuki Swift di direccion contrario. E impacto tabata fuerte te cu a ranca e wiel di e Haval completo y e chauffeur a resulta herida maske cu primeramente e chauffeur di e Haval no tabata kier atencion di e ambulans toch despues a bolbe pidi e ambulans. Na yegada di e ambulans nan a atende e victima y a transporte pa hospital.


text:
EAGLE BEACH, Aruba – Sept. 22, 2022 – Pa International Coastal Cleanup Day, cu a tuma lugar dia 17 di September, Bucuti & Tara Beach Resort a reuni mas di 100 voluntario pa asina uni na e comunidad mundial cu ta luchando pa lamanan liber di sushi, “Fighting for Trash Free Seas®”. Ocean Conservancy ta liderando e esfuerso mundial.
E voluntarionan tawata inclui huesped y personal di Bucuti & Tara cu a tambe a trece nan famia y amigonan, trahadornan di Parke Nacional Arikok, y mas di 60 studiante di Universidad di Aruba y International School. Tur a congrega na Dunes Beach patras di California Lighthouse pa asina limpia e beach eynan.
E aña aki e grupo a colecta dos biaha mas sushi cu nan a colecta na 2021 durante International Coastal Cleanup® Day na Arashi. Parke Nacional Arikok a transporta dos truck enorme yena cu sushi. E esfuerso colectivo, cu a wordo dirigi door di e prome hotel den Caribe cu ta certifica Carbon Neutral, a inclui transporte, cuminda, bebida y suministro pa e cleanup. Fofoti Tours a contribui e bus pa transporta voluntarionan. Executive Chef Alex di Elements Restaurant a prepara tur e cuminda y miembronan di e team a yuda pa orienta e grupo.
Dunes Beach, cu ta protehi door di Parke Nacional Arikok, ta un area unda tortuga vulnerabel ta pone nan neishi. E aña aki tambe por a mira tres neishi di tortuga durante e cleanup. Door di kita sushi y driftwoord for di canto, ta mas facil pa e tortuganan por tuma nan prome stapnan pa yega awa.
“Tawata tin masha hopi plastic cu a wordo colecta na canto y den awa. Aunke Aruba a prohibi e uso y benta di plastic di un solo uso, e problema mundial ta sigui menesa nos isla su bida marino cu ta hopi vulnerabel,” Ewald Biemans, Doño/CEO di Bucuti & Tara Beach Resort ta comparti. “Bucuti & Tara ta continua di aporta na e causa global door di sigui cu su beach cleanups cu ta tuma luga cada luna unda e huespednan y trahadornan di e hotal ta traha hunto pa mantene Eagle Beach limpi pa futuro generacion.”
International Coastal Cleanup 2022 tin 100% mas impacto pa Aruba
EAGLE BEACH, Aruba – Sept. 22, 2022 – Pa International Coastal Cleanup Day, cu a tuma lugar dia 17 di September, Bucuti & Tara Beach Resort a reuni mas di 100 voluntario pa asina uni na e comunidad mundial cu ta luchando pa lamanan liber di sushi, “Fighting for Trash Free Seas®”. Ocean Conservancy ta liderando e esfuerso mundial.


text:
E temporada nobo di Federashon Tènis di Mesa Kòrsou (FTMK) ta ranka sali riba 29 di yanüari awor. E promé kompetensia di 2019 ta e tradishonal Torneo Donic.
Despues ku FTMK a sera e aña deportivo 2018 ku su kampionatonan lokal den luna di dezèmber, e federashon ku mesun antusiasmo ta habri e temporada nobo.
Esaki ta despues ku Dimitri Leon a prolongá su titulo kampionil den divishon máksimo ganando den final ku skor di 4-2 di Devon Melink. Den kategoria Masters Raymond Begina a sali kampion, miéntras ku Dik Hendriks a gana e titulo den klas B i den kategoria dòbel Melink i Henny Metry a triunfá.
E hungadónan mesora a sigui den preparashon pa e tradishonal Torneo Donic. Esaki ta un kompetensia pa hungadónan di divishon A. E ta tuma lugá den Sala Rekreo Irene Moreno na Muizenberg.
E kalendario di FTMK ya ta kla i ta hasi menshon di un torneo grandi den luna di yüni. Esaki ta un kompetensia entre e mihó hungadónan di Aruba, Boneiru i Kòrsou. Mas informashon lo sigui despues.


text:
Gasto militar a baha na America Latino y a subi na Argentina y Colombia
E gasto di defensa a aumenta na henter mundo cu 0.4%, segun informe anual di Instituto Internacional di Estudio pa Paz di Stocholm (Sipri):...
Banda a horta varios miyon dollar y un polis a muri
Corantnan ABC y Ultima Hora a informa cu e criminalnan cu a participa den un asalto miyonario na un empresa di transporte di placa...
Oposicion a cumpli cu âplantón nacionalâ contra Maduro
Oposicion di Venezuela a participa den un protesta nobo cu nan a yama âplantónâ: cu tabata consisti di lanta un blokeo dilanti di tur...
Mas di mil aresto den demostracion contra gobierno
E organisacion Foro Penal na Venezuela a confirma cu nan a registra desde 4 di april 2017 te dia 22 di e luna aki,...
Disturbio despues cu gobernador a elimina comision di debe
Gobernador Ricardo Rosselló a informa ayera cu ya el a converti den ley e proposicion cu a elimina e asina yama Comision pa Auditoria...
Hombernan arma a kima 17 bus na Brasil
Como 17 bus a resulta kima pa hombernan arma, durante diaranson anochi y diahuebs marduga na diferente punto di ciudad di Fortaleza, capital di...
Pago di Odebrecht confirma den campaña electoral na Panama
Joao Santana y su casa Monica Moura a yega na husticia federal na Curitiba, Brasil den un auto cu glas preto y cera. Hues...
General Motors a suspende su actividad na Venezuela
E mayor fabricante di auto conoci como General Motors a suspende nan labor na teritorio Venezolano, despues cu gobierno a confisca nan productonan cu...
Sunu y cu biblia den man un Venezolano a enfrenta tanki di polis
Un hoben manifestante a strip sunu riba autopista Francisco Fajardo na Caracas y cu su biblia den su man a subi riba e dak...
Hende morto y desapareci pa yobida na Manizales
Diaranson cerca di 12 persona a fayece y otronan mas a desaparece a causa di yobida na ciudad di Manizales, na centro oeste di...


text:
Kralendijk – For di 4 di ougùstùs 2021 tur biahero for di Boneiru pa Aruba ta obligá pa hasi un tèst di PCR. For di e fecha ei Boneiru ta ofisialmente un pais di riesgo haltu pa Aruba. Biaheronan for di Boneiru por hasi e tèst di PCR promé ku salida òf na yegada na Aruba. Biaheronan for di Aruba ku ta bini Boneiru i ku ta kompletamente bakuná por lo pronto no ta obligá pa hasi e tèst di PCR.
Habitantenan di Boneiru i Kòrsou ku ta kompletamente bakuná por lo pronto por biaha ku nan prueba di bakunashon entre e dos islanan akí sin un tèst di PCR. For di 3 di ougùstùs 2021 Kòrsou a pone Boneiru riba e lista di pais di riesgo haltu. Habitantenan di Boneiru ku ta kompletamente bakuná te ainda por biaha pa Kòrsou sin tèst di PCR. Aunke ku nos isla ta un pais di riesgo haltu pa Kòrsou.
Aruba a pone no solamente Boneiru, pero Kòrsou tambe riba e lista di pais ku riesgo haltu pa motibu di e kantidat di kontagio na e islanan akí. Esaki ta nifiká ku no tin bùbel mas entre e tres islanan ABC. Den e bùbel akí habitantenan di e islanan ABC por a biaha ku nan prueba di bakunashon sin un tèst di PCR entre e tres islanan akí. Na e momentu akí solamente entre Boneiru i Kòrsou tin un bùbel.


text:
E produkto interno bruto (PIB) di Boneiru a oumentá den volúmen ku 6,3 porshento na 2019.
Esaki ta e kresementu mas grandi for di komienso di e seri aki na 2012. Na Sint Eustatius i Saba,
e PIB a baha ku respektivamente 8,6 porshento i 5,3 porshento. Esaki CBS ta informá a base di
sifra nobo.
E kambio di volúmen di e PIB ta e desaroyo di balor di e PIB ahustá pa kambionan di preis. A usa
e índise di preis pa konsumidó pa korekshon den preis.
Kresementu den konstrukshon, hóreka i komèrsio na Boneiru
Meskos ku na 2018, tabatin hopi konstrukshon na Boneiru. E balor agregá di konstrukshon na
Boneiru a subi ku 23,3 porshento. Komersio a probechá di e kresementu fuerte den
konstrukshon, debí na oumento di importashon di material di konstrukshon dor di kompanianan
ku ta bende material di konstrukshon. Otro kompanianan den e sektor di komersio, manera
supermerkado, tambe tabatin bon resultado na 2019. E balor agregá den komersio a oumentá
ku 10,1 porshento.
E oumento di 11,2 porshento di e balor agregá den hóreka ta debí prinsipalmente na oumento
den kantidat di turista ku a yega Boneiru via barku òf avion, i pa motibu di oumento di e
poblashon. Turismo via avion a oumentá ku 6,8 porshento i e kantidat di pasahero krusero a subi
ku 15,3 porshento na 2019. E poblashon a oumentá ku 3,4 porshento. Esaki a resultá den un
demanda mas grandi pa bibida i kuminda, i tantu akomodashonnan di hospedahe i puntonan di
benta di kuminda i bibida a probechá di esaki.
Debí na e oumento den kantidat di turista, e balor agregá tambe a oumentá pa kompanianan di
hür outo den sektor di servisio komersial. Den total, e balor agregá den sektor di servisionan
komersial a oumentá ku 6,5 porshento. E balor agregá di kompanianan di energia i awa a subi ku
10,8 porshento pa motibu ku tantu e produkshon di koriente i di awa a subi.
Tambe tin sektornan ku a presta menos bon na 2019. E balor agregá di kompanianan den e
sektor di transporte, informashon i komunikashon a baha ku 3,0 porshento. E bahada a ekstendé
amplio pa kompanianan den e sektor aki. E balor agregá di e sektor aki a baha ku 2,3 porshento.
Esaki ta debí prinsipalmente na e echo ku un kantidat di kompania a pone un stòp na nan
aktividatnan operashonal na 2019.
Kremp na Sint Eustatius i Saba
E kremp di 8,6 porshento na Sint Eustatius ta debí prinsipalmente na algun kompania grandi
riba e isla. E kompanianan aki ta produsí prinsipalmente pa eksportashon i ta dependé di
desaroyo regional di e sektor di petroli. Ounke e kompanianan aki tin un gran influensia riba
PIB, su influensia riba e entrada nashonal ta limitá. No ta inkluí e ganashi di e kompanianan aki
den e entrada nashonal, pa motibu ku e kompanianan aki ta pertenesé den nan totalidat na
akshonistanan ekstranhero. E kompanianan prinsipalmente ta duna un kontribushon na entrada
laboral di e isla.
E kremp na Saba a ser okashoná pa konstrukshon i enseñansa. E balor agregá di enseñansa a
baha, pa motibu ku tabatin ménos studiante na 2019. E echo ku konstrukshon a baha kompará
ku e aña anterior ta debí ku na 2018 tabatin mester di hopi trabou pa drecha e dañonan kousá
pa orkan Irma i Maria.
Fuentenan:
StatLine – Hulanda Karibense; Produkto Interno Bruto (PIB)
https://opendata.cbs.nl/statline/#/CBS/nl/dataset/84789NED
StatLine – Boneiru; Balor agregá bruto den preisnan básiko pa kada sektor
https://opendata.cbs.nl/statline/#/CBS/nl/dataset/84769NED
Splikashonnan:
Produkto Interno Bruto (PIB):
https://www.cbs.nl/nl-nl/onze-diensten/methoden/begrippen?tab=b#id=bruto-binnenlandsproduct–marktprijzen—-bbp–
Balor agregá bruto den preisnan básiko:
https://www.cbs.nl/nl-nl/onze-diensten/methoden/begrippen?tab=t#id=toegevoegde-waarde–
bruto-basisprijzen–
Entrada Nashonal:
https://www.cbs.nl/nl-nl/onze-diensten/methoden/begrippen/nationaal-inkomen–brutomarktprijzen–


text:
Un punto cu tambe cu Minister di Cultura a elaborariba dje durante su discurso ta cu Etty a ricibi variosreconocimiento, premio y condecoracion. Pa Etty sucontribucion hopi valioso riba tereno cultural ela ricibitambe hopi premio y condecoracion. No ta un secretocu su bos y musica ta hopi gusta y ta conmovemiembronan di Cas Real Hulandes.
Recientemente Etty su cancion ‘Nos Isla’ a resona den e parke di Magic Kingdom na Orlando, na momento cu Massive Brassband International a toca pa prome biahaden e Parke aki. E brassband aki a brinda un bunitareconocemento na Etty di a presenta cu su cancion. Minister Maduro a trece dilanti cu nos comoarubianonan, nos curason a yena di orguyo ora nos a tende e cancion aki presenta pa un brassband Arubianotocando cancion di un Arubiano.


text:
WILLEMSTAD – Ayera a kontinuá e tratamentu di e kaso Magnus ora ku a kontinuá ku abogado Sra. Alicia Blonk a trese su defensa kontra di e akusashonnan hasi dor di Ministerio Públiko kontra di su kliente Carlos Pieter. Ya e dia anterior fiskal Sr. Sr. Gert Rip a trese dilanti su demanda pa e akusado. Pa Pieter esaki tabata un demanda di 5 aña pa su partisipashon den e asesinato di Sr. Helmin Wiels i tambe un kaso di atrako ku a tuma lugá na Camara Rent A Car den Punda.
Ministerio Públiko ta basa su akusashon kontra Pieter a base di primordialmente di deklarashonnan ku e propio akusado a duna i tambe deklarashon di otronan den kontra di e akusado. Mas aleu, Ministerio Públiko a logra haña evidensia di sierto echonan a base di komunikashon ku a keda di tap.
Abogado, Sra. Blonk ta konkordá su mes ku e abogadonan di Dangelo ‘Panchèk’ Damascus. Segun Sra. Blonk, den e kaso Magnus no tin sufisiente prueba kontra di su kliente i loke tin mes no ta impliká su kliente den nada robes. Pa loke ta trata e atrako na Camara Rent A Car e abogado ta di opinion ku akinan tampoko tin sufisiente prueba pa akusá su kliente di ta kómplise. E abogado a pidi Hues pa den su desishon tene kuenta ku e kondishon den kua su kliente ta sera den e sèlnan na Rio Canario. Pa e abogado esakinan ta sufisiente motibu pa Hues apsolvé su kliente di tur kargo.
Despues di a finalisá ku e kaso di Pieter, Hues a sigui e ora ei pa trata e posponementu di e kaso di Burney ‘Nini’ Fonseca. Pa Ministerio Públiko e kaso di Fonseca mester keda postpone ya komo ku e investigashon den e kaso Maximus no ta kompletu ainda. Segun fiskal Sr. Rip, e kaso di Fonseca ta na mitar ainda i Ministerio Públiko no ke trese mitar kaso dilanti.
Di otro banda, abogado di Fonseca, Sra. Marije Vaders no ta di akuerdo ku esaki. Segun e abogado si postpone e kaso mes no tin motibu pa su kliente keda sera. E abogado ta di opinion ku no tin sufisiente prueba pa mantené detenshon di su kliente. Tampoko e deklarashonnan ku a keda hasi den kontra di su kliente no ta nada konkreto i tambe inkonfiabel. Mas aleu e deklarashonnan e keda hala bek aden dor di e respektivo deklarantenan.
Awe Hues lo tuma un desishon kiko lo pasa den e kaso aki. Despues parti mèrdia tur e akusadonan lo haña chèns di duna un ultimo palabra.
Análisis:
Den e tratamentu di e kaso ayera por a nota un biaha mas ku e prueba prinsipal ku Ministerio Públiko tin ta deklarashonnan ku a keda hasi dor di entre otro e propio sospechosonan i otro testigunan. Tambe por a nota ku básikamente tur e abogadonan ta kore riba e mesun liña. Esta ku, e deklarashonnan no ta sufisiente i/of inkonfiabel pa proba kulpabilidat di nan kliente i e manera for di kua Ministerio Públiko a haña e deklarashonnan aki no ta konforme lei. E deklarashonnan ku Ministerio Públiko tin, ta pisa hopi i mas aun teniendo na kuenta ku mayoria di e deklarashonnan pa no bisa tur ta kuadra ku otro. Apesar di esaki, e dependensia ei tambe por ta devastador pa e kaso, den kaso ku Hues haña ku e deklarashonnan a ser haña di forma ilegal. Ku tur probabilidat awe nos por haña un idea di e manera kon Hues ta mira e kosnan ora e tuma un desishon den e kaso di posponementu di Burney ‘Nini’ Fonseca.


text:
WILLEMSTAD — Liga MCB Promé Divishon a kontinuá den wikènt tras di lomba ku e partidonan di e buèlta di 4 den Stadion Antoine Maduro (SUBT). Riba djabièrnè tabata e ekipo di Victory Boys ku a enfrentá e ekipo di Hubentut Fortuna. Akinan tabata e ekipo di Hubentut Fortuna ku a gana di Victory Boys ku skor di 2-0. E golnan di Hubentut Fortuna a keda anotá pa Davidson Rosa i Ishuar Martha.
Djasabra e buèlta di 4 a kontinuá ku e partido entre Centro Barber i Centro Dominguito. Akinan ambos ekipo ta kompartí punto despues di a empatá na un gol. Pa Centro Barber e gol a keda anotá pa, Jurensley Marina. Miéntras ku pa Centro Dominguito e gol a keda anotá pa Norvianel Naar.
Centro Barber ya ta den final di Liga MCB Prome Divishon.


text:
📣FreeStyle Libre awor nobo riba merkado i optenibel eksklusivamente na Nature’s Discount.
👉🏾 Kontrolá suku sin mester prik!
✔ E sensor ta parti di un sistema kontinuo di monitor e suku di dia y anochi.
✔ E sensor ta chikí i por wòrdu pòni diskretamente abou di bo manga.
✔ E sensor ta fásil pa apliká i uza. Por baña òf hasi moveshon sin rísiko pa daña.
Nos a risibí e bon notisia ku esaki por wòrdu kubri dor di SVB. Pa mas informashon por puntra bo dòkter.
Na Nature’s Discount ta bende:
FreeStyle Libre Reader Nafl. 198.00 (1 biaha)
FreeStyle Libre 14 day Sensor Nafl. 198.00 (Pa 14 dia)
Nos ta invitá bo pa pasa i tuma un demostrashon grátis.
👉 Optenibel na Nature’s Discount Curaçao
📍Caracasbaaiweg 197-D (net dilanti di Luna Park Market i pega ku Panaderia Libanesa)
📆 Djaluna pa Djasabra
⌚8:30am-6:00pm


text:
Minister Pietersz- Janga ta mustra ku Ministerio di GMN tambe lo aktua kontra esnan responsabel pa destrukshon na kosta di Kòrsou
Publiká riba 08 Ougùstùs 2022
Willemstad – Resientemente Kòrsou a keda sorprendí pa dos kaso di violashon di nos naturalesa, paisahe marino i kosta ku a tuma lugá durante trabounan di konstrukshon. Ministerio di GMN den kolaborashon ku Ministerio di VVRP lo analisá kada situashon apart. Den kaso di Pietermaai Ministerio di GMN eventualmente lo laga Carmabi duna konseho kiko ta e posibel daño na e ekosistema marino. Basá riba esaki ta tuma medidanan kontra esnan responsabel pa e akto ilegal aki. Pa loke ta trata kaso Jeremi, Ministerio di GMN den mesun koperashon ku Ministerio di VVRP i tambe APC (komo ta trata aki di tereno privá) lo investigá e daño na naturalesa i buska konseho pa wak kon mas tantu posibel por restorá e daño na e terasa di kalki.
Den e kaso di Pietermaai Ministerio di VVRP a duna pèrmit pa drecha pida kosta ku a sufri daño di diferente mal tempu den transkurso di añanan, pero a hasi otro kos ku e pèrmit ku a keda otorgá. Komo ku e situashon na Pietermaai ta trata di dèmpelmentu di laman, no tin bista eksakto kiko e daño real lo por ta. Den e kaso aki lo pidi Carmabi pa hasi un investigashon i duna konseho formulá den un rapòrt di e daño ku a keda okashoná pa mira ku e rif di koral a sufri daño òf lo por sufri daño den futuro. Ku transkurso di tempu lokual a keda konstrui por forma peliger pa e rif di koral momentu ku presenta un mal tempu ku ta destruí e trabounan di dempelmentu i hala e tera i piedranan bai kune i tapa parti di e área di koral ku ta mas leu den laman. Klaramente a destrui tambe e struktura natural di e kosta pa pone un pida kosta artifisial.
Na Jeremi por mira klaramente destrukshon di e teras di kalki ku tin alo largo di e kosta. E terasa di kalki aki a forma su mes bou di laman alrededor di 1 mion aña pasá i ta formá pa skelèt di miones di koralnan chikitu ku hopi aña pasá tabata forma parti di un rif di koral bou di laman.
Riba e teras aki tin vegetashon ku ta keda chikitu komo ku e suela di ta kalki duru ku hopi buraku i porio ku ta laga awa pasa rápido bai abou. Lo no tin hopi organismo grandi ta biba riba òf den e pida ku a keda destruí. Pero e burakunan i porionan ta forma sigur un lugá di biba i skonde pa kangreunan, reptielnan i otro organismonan chikitu. Hopi lamentabel ta e destrukshon di e bunita struktura natural di e kosta di terasa ku di su mes, nunka mas lo drecha. Lo por restorá esaki bèk door di yena e parti ku a kita afó i trata na igualá e muraya natural di kalki pero pa semper lo keda mira sikatris di e daño ku a keda kousá na e paisahe di kosta di kalki ku a keda destruí.


text:
ORANJESTAD, Aruba 14 di mei 2018: Seccion Cuido Salud Hubenil di Departamento di Salud Publico ta e seccion encarga pa controla y monitoria salud general di nos muchanan di 0 pa 18 aña. Desde luna di april e seccion aki a muda for di ex edificio di BGD situa na van Leeuwenhoekstraat 16.
Temporalmente e seccion ta localisa na edificio principal di Departamento di Salud Publico situa na Caya Ing. R. Lacle 4 te ora cu nan haya un localidad nobo y permanente. Pa servicio di Cuido Salud Hubenil entre otro dokternan di mucha, dietista of ortopedagogo por tuma contacto cu nan via number di telefon 522-4200. Por laga nomber y number di telefon pa nos personal di seccion Cuido Salud Hubenil por tuma contacto cu nos cliëntenan pa asina traha un cita y pa servicio di Cuido Salud Oral por yama 522-4280.
Pa mas informacion por tuma contacto cu Departamento di Salud Publico na 5224200.


text: Diabierna anochi a drenta informe di cu dilanti di You Kang Food Mart na Simeon Antonio un doño ta wak su bais horta e dia anterior eynan para y e persona cu ta cun’e a cuminza agressivo, meaora a dirigi un patruya na e sitio. Na yegada si e patruya e doño a bisa polis con e ta reconose su bais mientras esun cu tabata cu e bais ta bisa cu ta un amigo a regal’e e bais. Aunke esun cu tabata cu e bais a plak yen si sticker pa camufla asina mes por a logra reconose e bais. Tur e logro aki ta pasobra e doño a laga publica riba medionan social cu su bais a ser horta y ni un dia despues e doño ta haya un yamada indicando cu un otro persona ta cu su bais na e lugar eynan.